Stesen janakuasa hidro-solar terbesar dunia mula beroperasi di China

CHINA: Fasa pertama loji kuasa hidro-solar terbesar di dunia, juga stesen janakuasa tertinggi dunia seumpamanya, mula beroperasi sepenuhnya di China, malam tadi.

Memetik kata Pengurus Projek Pembinaan Yang Zhiwei kepada China Media Group (CMG), dengan kapasiti terpasang sebanyak satu juta kilowatt, penjanaan tahunan stesen janakuasa fotovoltaik Kela bagi fasa pertama ialah dua bilion kilowatt jam (kWj) itu cukup untuk menampung keperluan 700,000 isi rumah sepanjang tahun, bersamaan 600,000 tan arang batu standard dan akan mengurangkan pelepasan karbon dioksida sebnayk 1.6 juta tan.

Loji itu, yang terletak di Wilayah Autonomi Tibet Garze di Wilayah Yajiang, Wilayah Sichuan barat daya China, kini disambungkan dengan loji kuasa hidro Lianghekou, yang mula beroperasi pada Mac dengan jumlah kapasiti terpasang sebanyak tiga juta kilowatt, menandakan siapnya yang pertama, fasa projek besar.

Apabila siap sepenuhnya, jumlah skala kapasiti terpasang projek Kela akan melebihi 100 juta kilowatt, dengan penjanaan kuasa tahunan sekitar 300 bilion kWj, mencukupi untuk memberi perkhidmatan kepada 100 juta isi rumah selama setahun.

Dengan pergantungan kepada cahaya matahari untuk menjana elektrik, penjanaan kuasa stesen janakuasa fotovoltaik berubah-ubah antara siang dan malam di tengah-tengah kejadian cuaca. Komponen kuasa hidro membantu mengawal semua ketidakstabilan dalam bekalan kuasa PV, menyediakan elektrik bersih yang stabil dan berkualiti tinggi untuk grid kuasa.

Berapa besar Kela?

Loji kuasa PV Kela terletak bersebelahan dengan Lebuhraya Nasional 318, laluan pengangkutan utama yang menghubungkan Sichuan dan Wilayah Autonomi Xizang yang berdekatan.

Fasa pertama loji itu dibina pada ketinggian sekitar 4,600 meter, iaitu sama dengan ketinggian wilayah Ali di Xizang, Kutub Ketiga di dunia dan 1,000 meter di atas ketinggian bandar Lhasa.

Hanya dalam satu jam, kapasiti terpasang sejuta kilowattnya boleh mengecas sepenuhnya 15,000 kenderaan elektrik dengan jarak 550 kilometer.

Dengan keluasan melebihi 16 juta meter persegi, ia lebih besar daripada 2,000 padang bola sepak standard.

Sebanyak 527,000 cerucuk asas fotovoltaik dipasang di stesen janakuasa itu, yang mempunyai berat yang sama dengan 222 pesawat C919, pesawat penumpang besar pertama China yang dibina di dalam negara, yang baru sahaja menyelesaikan penerbangan komersial awalnya.

Jika cerucuk fotovoltaik ini disambungkan, jumlah panjangnya akan melebihi 1,400 kilometer iaitu 11 kali ganda jumlah panjang Kereta Api Beijing-Tianjin.

Hampir 50,000 tan keluli digunakan untuk janakuasa PV, cukup untuk membina satu lagi tempat besar Stadium Nasional (Sarang Burung) yang mengadakan upacara pembukaan Sukan Olimpik Musim Sejuk Beijing 2022.

Lebih daripada dua juta modul fotovoltaik telah dipasang dan komponen itu boleh meliputi kawasan tiga Lapangan Terbang Antarabangsa Beijing Daxing, dengan jarak pengangkutan sejauh 2,400 kilometer, merangkumi separuh daripada China.

Pembinaan stesen janakuasa besar ini telah cepat dan cekap. Walaupun menghadapi cuaca sejuk yang melampau, pasukan projek melaksanakan dan memenuhi tugas yang sukar dalam masa enam bulan sahaja.

Sebanyak 7,000 asas pendakap PV telah dipasang dalam masa 24 jam, bersama-sama dengan 1,200 set pendakap PV, 33,000 keping modul PV dan 30 transformer kotak.

See author's posts


Malaysia teruskan penggunaan Vaksin AstraZeneca

PUTRAJAYA: Malaysia akan meneruskan penggunaan vaksin Covid-19 jenis AstraZeneca dalam Program Imunisasi Covid-19 Kebangsaan, kata Menteri Kesihatan Datuk Seri Dr Adham Baba.

Bercakap kepada pemberita selepas menyaksikan majlis tandatangan Nota Kerjasama antara Kementerian Kesihatan (KKM) dengan Kementerian Pengangkutan di sini semalam, Dr Adham berkata perkara itu diputuskan dalam mesyuarat Jawatankuasa Khas Jaminan Akses Bekalan Vaksin Covid-19 (JKJAV) semalam.

“Penggunaan vaksin AstraZeneca akan diteruskan kerana data klinikal yang didapati masih menjurus kepada kebaikan berbanding kemudaratan,” katanya serta menambah bahawa KKM mengambil maklum elemen kesan ‘adverse’ dan kes melibatkan thrombocytopenia yang dilaporkan.

Menurut laporan media, tujuh daripada 30 penerima vaksin jenis AstraZeneca di United Kingdom mengalami masalah pembekuan darah.

Pengawal selia kesihatan Britain dilaporkan sedang menimbangkan saranan untuk menyekat penggunaan vaksin jenis AstraZeneca dalam kalangan orang yang lebih muda berikutan kebimbangan tentang kes darah beku yang jarang berlaku.

Pada 2 April lepas, KKM telah memberi kelulusan pendaftaran bersyarat kepada vaksin AstraZeneca jenis cecair suntikan yang dibekalkan melalui kemudahan COVAX oleh pengilang SK Bioscience Co Limited, Korea Selatan.

Dr Adham berkata, Malaysia juga akan membuat pemerolehan 10 peratus vaksin jenis AstraZeneca dari Thailand secara pembelian terus. – Bernama

See author's posts


Aksi Hermanos FC, GMP FC sekadar seri

SKUAD Hermanos FC tetap melihat ia sebagai satu permulaan baik kerana berjaya meraih satu mata pada aksi pertama dalam kempen Liga Betong 2022 kali ini.

PASUKAN serba muda, Hermanos FC sekadar meraih satu mata apabila hanya mampu seri 1-1 menentang GMP FC dalam saingan Liga Betong 2022 di Kompleks Sukan Betong, petang kelmarin.

Turun dengan kesebelasan terbaik mereka, menyaksikan skuad Hermanos FC pimpinan Beritin Empawi itu bermula garang pada awal babak perlawanan dengan serangan bertali arus ke atas gawang gol pasukan GMP FC.

Penyerang GMP FC, Simon berjaya mengejutkan pasukan lawan apabila menjaringkan gol pada minit ke-7. Tersentak dengan jaringan itu, para pemain Hermanos FC seakan-akan tidak mahu tunduk mengalah dengan kerap melakukan beberapa serangan bahaya ke kubu GMP FC.

Nasib lebih menyebelahi Hermanos FC menerusi penyerangnya, Bansing Kaay berjaya memecah kebuntuan pada minit ke-58 apabila menjaringkan gol penyamaan buat pasukannya dan keputusan seri 1-1 itu kekal sehingga tiupan wisel penamat.

Pengurus Hermanios FC, Marky Andyson berkata beliau tetap melihat ia sebagai satu permulaan baik kerana tetap meraih satu mata pada aksi pertama mereka.

Beliau menyifatkan perlawanan petang itu adalah seimbang dengan kedua-dua pasukan saling menyerang dan masing-masing berjaya mencipta banyak peluang jaringan.

“Pemain saya telah melaksanakan tugas dengan baik seperti a yang dirancang, dan saya anggap keputusan seri pada aksi pertama petang itu menepati dengan apa yang mereka persembahkan,” ujarnya.

Dalam pada itu, aksi kedua Hermanos FC selepas ini bakal menanti kunjungan Loy 69 Mangut esok, jam 4.00 petang di Kompleks Sukan Betong.

Oleh ADI SAFARMAN

See author's posts


Kaunter tenaga terus susut

KUALA LUMPUR: Penularan Covid-19 terus menjejaskan penggunaan minyak global ketika beberapa negara utama terus berusaha untuk mengatasi masalah kekurangan tempat simpanan lebihan bahan api itu manakala pertikaian Arab Saudi dan Rusia pula menyebabkan kemerosotan harga minyak.

Dari segi prestasi
sektor, kaunter tenaga juga terus lemah apabila 18 kaunter susut pada awal
dagangan selepas harga minyak mentah Brent turun ke paras di bawah AS$20 setong
– kali kedua dalam tempoh seminggu.

Pada 9.40 pagi,
sebanyak 152,019.600 saham bernilai RM24.13 juta didagangkan.

Indeks tersebut
telah mengalami penurunan hampir 10 peratus kepada 655.50 mata semalam apabila
harga minyak menjunam ke paras rendah sejak seminggu lepas.

Harga minyak
mentah Brent mencecah AS$19.73 setong manakala minyak mentah WTI pada AS$11.95
setong.

Laporan menyatakan, peningkatan import minyak Rusia oleh China meningkat
lebih daripada 31 peratus pada bulan lepas manakala pembelian minyak mentahnya
dari Arab Saudi susut 1.8 peratus berbanding Mac 2019 ketika pertikaian antara
dua negara pengeluar minyak tersebut terus meruncing.

Sementara itu
Korea Selatan yang mempunyai kapasiti tempat simpanan komersial keempat
terbesar di Asia, berdepan kekurangan ruang simpanan apabila permintaan
terhadap bahan api itu terus merosot akibat Covid-19.

Kalangan
penganalisis percaya kelemahan pasaran minyak itu masih jauh untuk diselesaikan
manakala harga minyak mentah Brent yang juga penanda aras global dijangka mencecah
AS$10 setong.

Malah, mereka
berpendapat sukar bagi pasaran minyak untuk meningkat semula dalam masa
terdekat ini berikutan penularan Covid-19 yang berlanjutan di serata dunia dan
menyebabkan aktiviti perjalanan terhenti berserta penggunaannya yang terus
merosot. – Bernama

See author's posts


Ibu galas tugas ketua keluarga sara enam anak OKU

MACHANG: Berat mata memandang berat lagi bahu memikul. Itulah nasib Zamilah Ismail, 40, apabila terpaksa menggalas tugas sebagai ketua keluarga dengan menjual sayuran kampung demi menyara enam anaknya yang berstatus Orang Kurang Upaya (OKU) kategori masalah pembelajaran.

Ibu kepada tujuh orang anak berusia lingkungan 10 hingga 26 tahun itu berkata, dia terpaksa mengambil alih tanggungjawab tersebut selepas suaminya, Ahmad Awang Noor, 49, diserang penyakit asma kronik sehingga tidak mampu berniaga kuih pau sejak lima tahun lepas.

Zamilah berkata, dia juga terpaksa berulang alik sejauh 20 kilometer menaiki motosikal empat kali seminggu dari rumahnya ke sebuah stesen minyak yang terletak di Kok Lanas untuk menjual sayuran yang dikutip di tepi sungai berdekatan rumahnya, yang mampu memperoleh sekitar RM20 hingga RM30 sehari bergantung kepada hasil jualan.

“Antara hasil yang diperoleh termasuk pucuk paku, jantung pisang serta rebung dan pada kebiasaannya saya akan mula berniaga sekitar 1.00 tengah hari dan akan pulang sebaik barang jualan habis iaitu sekitar 5.00 petang,” katanya ketika ditemui pemberita di rumahnya di Kampung Pangkal Nangka, Pulai Chondong di sini.

Tambah menyedihkan, anak bongsunya, Siti Natasya, 10, yang satu-satunya bukan dilahirkan OKU turut menderita penyakit leukemia serta masalah jantung sejak lahir dan perlu melakukan pemeriksaan susulan setiap dua bulan sekali di Hospital Universiti Sains Malaysia (HUSM) Kubang Kerian.

Bagaimanapun, dia bersyukur kerana mendapat bantuan setiap bulan daripada Jabatan Kebajikan Masyarakat (JKM) dan turut menerima bantuan rumah daripada Majlis Agama Islam dan Adat Istiadat Melayu Kelantan (MAIK).

Zamilah berkata, suaminya menerima bantuan JKM sebanyak RM350 sebulan dan setiap anak OKUnya pula menerima RM150 setiap bulan selain bergantung kepada hasil jualan yang diperoleh.

“Namun, ada ketika wang bantuan yang diterima tidak mencukupi dan kadang-kadang jika kehabisan wang saya sekeluarga terpaksa makan nasi dengan hanya berlaukkan telur untuk mengalas perut.

Beliau berkata, keutamaan bantuan yang diperlukan ketika ini adalah motosikal roda tiga bagi memudahkannya membawa barang jualan dan lebih selesa berulang alik untuk berniaga berbanding motosikal biasa yang digunakannya sekarang.

Orang ramai yang ingin membantu keluarga ini boleh menyalurkan sumbangan menerusi akaun Bank Simpanan Nasional (BSN) bernombor 0302141000092799 atas nama suaminya Ahmad Awang Noor atau menghubungi anak keduanya Azlina, 23, di talian 0198909720. – Bernama

See author's posts


Ruangan kecil, terhad di Klinik Kesihatan Tanah Puteh

KUCHING: Penularan wabak Covid-19 yang masih belum reda di Malaysia memberi impak kepada keselesaan staf dan pesakit di Klinik Kesihatan Tanah Puteh berikutan dengan ruangan yang kecil dan terhad.

Menurut seorang staf di klinik tersebut yang enggan namanya didedahkan, banyak aduan telah diterima daripada pesakit mengenai isu tersebut.

“Aduan yang diterima kebanyakkannya mengenai masa menunggu yang terlalu lama dan ketidakselesaan menunggu di tempat yang agak terhad ruangannya.

“Setelah pelaksanaan Perintah Kawalan Pergerakan (PKP), pihak kami sentiasa memastikan bahawa semua pesakit yang datang mematuhi Prosedur Operasi Standard (SOP) yang telah ditetapkan dan oleh kerana keadaan tersebut, semua dikehendaki untuk meminimumkan penggunaan ruang bagi tujuan penjarakan fizikal,” jelas beliau.

Dalam pada itu, beliau turut memaklumkan bahawa khemah turut didirikan bagi menampung ruang yang tersedia untuk kegunaan pesakit.

“Sekarang, khemah didirikan sebagai ruang menunggu untuk pesakit dan juga untuk membuat saringan kesihatan dan juga melakukan swab test.

“Ruangan saringan kesihatan dan ruangan untuk melakukan swab test diasingkan daripada ruangan menunggu biasa dan kami sememangnya memerlukan ruang yang lebih untuk keselesaan para pesakit,” tambah beliau.

Mengulas lanjut, beliau memaklumkan bahawa pihak klinik turut menyediakan perkhidmatan temu janji bagi memudahkan urusan pesakit.

“Berikutan dengan ruangan yang sangat terhad, maka klinik menyediakan perkhidmatan temu janji. Misalnya, ibu-ibu yang mengandung disarankan untuk menghubungi pihak klinik untuk menentukan masa temu janji.

“Misalnya, sekiranya slot temu janji pada 8.00 pagi, mereka perlu datang pada 7.30 pagi untuk mendaftar dan ia bertujuan untuk mengelakkan mereka menunggu terlalu lama,” tambahnya.

Oleh RYNNA SHA’ ERRA

See author's posts


99 terima pampasan tanah RM1.76 Juta

BAU: Projek naik taraf Jalan Kampung Tanjung Poting, Kampung Tanjung Bowang dan Kampung Senibong di kawasan Singai akan dilaksanakan tidak lama lagi.

Ahli Dewan Undangan Negeri (ADUN) Tasik Biru Dato Henry Harry Jinep berkata, projek tersebut telah dimohon pada tahun 2016 namun terpaksa berdepan dengan kekangan peralihan kuasa pentadbiran kerajaan persekutuan sebelum ini.

“Saya bersyukur kerana projek naik taraf jalan berkenaan dapat diteruskan selepas kerajaan Perikatan Nasional menerajui kerajaan pusat,”katanya.

Menurut beliau, memang sudah ada perancangan sebelum ini tetapi disebabkan masalah peralihan kuasa yang dihadapi, menyebabkan projek tersebut mengambil masa hampir lima tahun untuk diteruskan.

“Disebabkan dua tahun ditangguh maka itulah sebabnya projek ini dimulakan pada tahun ini (2021),” jelasnya.

Beliau berkata demikian semasa majlis penyerahan cek pampasan bagi projek naik taraf jalan Kampung Tanjung Poting, Kampung Tanjung Bowang dan Kampung Senibong, baru-baru ini.

“Projek naik taraf jalan tersebut kelak akan memudahkan pergerakan penduduk selain mengelak banjir berlaku,”tambahnya.

Dalam majlis itu, bayaran pampasan tanah sebanyak RM1.76 Juta diberikan kepada 99 orang penerima, manakala empat lagi pakej akan dibayar kemudian oleh Jabatan Tanah dan Survei Sarawak.

Sementara itu, beliau berharap penduduk yang belum menerima pampasan tanah agar bersabar dan terus memberi kerjasama dengan pihak berkaitan.

Turut hadir, Pegawai Daerah Bau, Anielia Siam dan Penguasa Tanah dan Survei Bahagian Kuching, Alfian Bawi.

Oleh ‘AINI ‘AFIFAH HAFIZ

See author's posts


Merpati Team sedia ‘gegar’ Liga Sri Aman

SKUAD Merpati Team sedang giat menjalani latihan bagi persiapan Liga Sri Aman musim ini.

JUARA bertahan, Merpati Team bersedia untuk mengharungi baki saingan Liga Sri Aman yang bersambung Sabtu ini di Kompleks Sukan Sri Aman.

Pengurus pasukan Merpati Team, Hazlin Ali Hassan berkata, setelah setahun kempen Liga Sri Aman tertunda, kini tiba masanya pasukan kendalian Sulaiman Idi turun beraksi menentang skuad Rimong Croc United.

Menurutnya, anak-anak buah Sulaiman itu kini telah bersedia sepenuhnya untuk memulakan saingan dan berazam menghadiahkan kemenangan ketiga selepas berjaya memenangi dua perlawanan sebelum itu.

“Sasaran kita pada perlawanan ketiga petang Sabtu ini adalah untuk memburu tiga mata penuh dan saya lihat skuad kita (Merpati Team) telah bersedia sepenuhnya untuk memulakan perjuangan mereka.

“Kita akan berjuang habis-habisan bagi memastikan kemenangan berpihak kepada pasukan Merpati Team,” katanya kepada Utusan Sarawak semalam.

Menurut Hazlin, beliau percaya apa yang dihajati mereka mampu digapai dengan menuntut komitmen barisan kesebelasan utama pemain yang diturunkan untuk perlawanan penting itu sekaligus mahu mengekalkan kedudukan di tangga teratas Kumpulan A saingan Liga Sri Aman.

“Mahu tidak mahu pasukan kita wajib memenangi perlawanan ini, kita mahu terus kekal berada di tangga teratas Kumpulan A dan menempah tiket ke pusingan separuh akhir selepas itu,” katanya.

Dalam pada itu, Hazlin turut memberitahu tiada masalah untuk pasukan kendalian Sulaiman menyediakan barisan terbaik bagi perlawanan petang Sabtu kelak kerana kesemua tonggak utama bebas daripada kecederaan mahupun penggantungan.

Justeru itu, beliau menuntut kerja keras berpasukan yang bakal dipamerkan dan beraksi cemerlang dalam baki dua perlawanan selepas ini.

“Jadi, matlamat pasukan adalah kita kena kerja dua kali (ganda) lebih keras daripada kebiasaan dalam menghadapi saki-baki perlawanan selepas ini,” ujarnya.

Hazlin menjelaskan beliau percaya aspek mentaliti untuk menjadi juara yang diterapkan oleh pemain yang diamanahkan adalah kunci utama bagi merebut gelaran kejuaraan musim ini.

“Saya seringkali mengingatkan setiap pemain agar mempunyai mentaliti untuk menjadi juara dan memperoleh kemenangan dalam setiap perlawanan bagi memastikan kejayaan milik pasukan. Kalau ada mentaliti untuk menang…In Sha Allah (kita boleh mencapai kemenangan),” ujarnya.

Dalam pada itu, Merpati Team terus menyandarkan kudrat tonggak utama pemain yang rata-rata dikekalkan pada musim lalu, diketuai oleh bekas pemain Sarawak, Awang Sifullah Awang Yaman sebagai ketua pasukan dan beberapa pemain import dari Kuching.

Oleh ADI SAFARMAN

See author's posts


K-KOMM kaji naik taraf lima lagi RTM negeri

TERTARIK … Raja Perlis Tuanku Syed Sirajuddin Tuanku Syed Putra Jamalulail bersama Raja Perempuan PerlisTuanku Tengku Fauziah Tengku Abdul Rashid berkenan melawat konti Perlis FM selepas merasmikan KompleksJabatan Penyiaran Negeri Perlis sekali gus memperkenankan nama barunya iaitu Kompleks Penyiaran TuankuSyed Putra (Kompleks PUSPA) semalam. Turut hadir Menteri Komunikasi dan Multimedia Tan Sri Annuar Musa.• Foto BERNAMA

KANGAR: Kementerian Komunikasi dan Multimedia (K-KOMM) sedang mengkaji untuk memodenkan lima lagi Jabatan Penyiaran Malaysia (RTM), kata menterinya Tan Sri Annuar Musa.

Beliau berkata, perubahan teknologi semasa memerlukan peningkatan kualiti prasarana penyiaran bagi memberi perkhidmatan yang lebih berkualiti kepada Keluarga Malaysia.

“Kita masih mengkaji beberapa pendekatan yang bersesuaian untuk menampung kos memodenkan RTM Melaka, Johor, Pulau Pinang, Selangor dan Kelantan,” katanya, pada sidang media sempena perasmian Kompleks Penyiaran Tuanku Syed Putra di sini semalam.

Terdahulu Raja Perlis Tuanku Syed Sirajuddin Putra Jamalullail berkenan merasmikan serta menamakan kompleks penyiaran baharu RTM Perlis itu sebagai Kompleks Penyiaran Tuanku Syed Putra.

Berangkat sama Raja Perempuan Perlis Tuanku Tengku Fauziah Tengku Abdul Rashid, Raja Muda Perlis Tuanku Syed Faizuddin Putra Jamalullail dan Raja Puan Muda Perlis Tuanku Hajjah Lailatul Shahreen Akashah Khalil.

Turut hadir Menteri Wilayah Persekutuan Datuk Seri Shahidan Kassim, Timbalan Menteri Komunikasi dan Multimedia Datuk Zahidi Zainul Abidin, Ketua Setiausaha K-KOMM Datuk Seri Mohammad Mentek, Menteri Besar Perlis Datuk Seri Azlan Man dan barisan Exco kerajaan negeri.

Annuar berkata, pihaknya belum mengenal pasti kos bagi projek naik taraf lima RTM tersebut.

“Yang penting adalah pembangunan itu dapat dilakukan dengan cepat dan kita tidak tolak kemungkinan untuk melakukannya secara penswastaan dan tidak perlu menunggu peruntukan sepenuhnya daripada kerajaan,” katanya.

— Bernama

See author's posts


Nuba Laya nasi istimewa kaum Kelabit

Nuba Laya adalah sejenis makanan tradisi yang cukup popular dalam kalangan masyarakat Kelabit namun kini makanan tersebut turut dinikmati kaum-kaum lain.

Nasi tersebut bukan sahaja di makan dalam kalangan ahli keluarga sahaja malah di bawa jikanya ada keramaian atau pesta tertentu terutama bagi meraikan hari jadi atau keramaian yang berkonsepkan keagamaan.Tidak akan lengkap tanpa Nuba Laya kerana nasi ini merupakan menu pembuka selera bagi sesetengah orang.

Menurut Puan Lingging, penyediaan makanan ini sebaik dimasak perlu dibungkus di dalam sejenis daun yang mereka panggil daun ‘irik’ yang mana ‘Nuba Laya’ merupakan lauk pauk masyarakat Kelabit.

Menurut Puang Lingging lagi, 58, anak jati dari Bario dan kini menetap di Kampung Pemindahan Marudi, cara pembuatannya hampir sama dengan memasak nasi dari beras biasa atau beras berkualiti tinggi.

Bagi keluarga Puan Lingging untuk menyediakan masakan ‘Nuba Laya’ mereka lebih suka menggunakan dapur kayu kerana masakannya lebih sedap dan enak berbanding dengan masakan menggunakan periuk elektrik.

Masakan ini tidak memerlukan tempoh yang lama dan hanya mengambil masa kira-kira 30 minit, kata Puan Lingging.

Katanya nasi yang sudah masak itu dilenyekkan dengan menggunakan perkakas dapur atau pekakas yang sesuai dan sesudah hancur dan masak sepenuhnya barulah digumpal-gumpalkan di dalam bungkusan daun.

Jelas Lingging ‘Nuba Laya’ sudah menjadi sebahagian daripada menu tradisi masyarakat mereka dan merupakan lauk pauk yang sering dibawa untuk bekalan ke huma atau di ke tempat-tempat lain sebagai bekalan.

Sesuai untuk dimakan dengan apa sahaja lebih-lebih lagi dinikmati bersama makanan yang lain seperti daging dan ikan salai.

Bagi Puan Lingging mereka menyediakan ‘Nuba Laya’ apabila diperlukan atau jika ingin memakannya dan bertukar selera.

“Lebih enak lagi ‘Nuba Laya’ ini jika dimakan dengan ‘Kikid’ iaitu sayur campur beras, sardin dalam tin dan lebih enak juga dimakan dengan umai, sejenis makanan tradisi kaum Melanau,” jelas Lingging.

Malah ‘Nuba Laya’ bertambah sedap jika dimasak dengan ‘Kerid Paring’ iaitu sayur ensabi yang telah dijemur atau yang telah dikeringkan.

Dengan kaedah tradisional iaitu menggunakan kayu api, menurut Lingging masakan ‘Nuba Laya’ boleh bertahan lama walaupun tidak disimpan dalam peti sejuk.

Oleh Jiku Juguong

See author's posts


KSL 2022 tampil saingan 14 pasukan

KUCHING: Sebanyak 14 regu akan berentap pada Pusingan Akhir Liga Sepak Takraw Kenyalang (KSL) 2022 bertempat di Dewan Serbaguna Perbadanan Sukan Sarawak (SSC).

Kejohanan yang dianjurkan Persatuan Sepak Takraw Negeri Sarawak (PSS) dengan kerjasama Sarawak Sports Corporation (SC) berlangsung esok dan 26 Februari ini.

Presiden Persatuan Sepak Takraw Negeri Sarawak (PSS), Datuk Ismail Abang Saufi berkata, pemain yang terlibat merupakan regu terbaik yang dipilih wakil zon masing-masing.

“Kumpulan A menyenaraikan regu Miri Sea Horse A, Sri Aman Gators A, Kuching Nights B dan Mukah Majors A.

“Manakala, tiga regu diundi berada dalam Kumpulan B iaitu Mukah Majors B, Samarahan Brilliant A dan Kuching Nights A,” katanya pada sidang media di Pusat Akuatik Pandelela Rinong, Petra Jaya, hari ini.

Katanya, Kumpulan C pula menyaksikan tiga regu iaitu Sri Aman Gators B, Bintulu Bravo A dan Sibu Titans B.

Selain itu katanya, dalam Kumpulan D pula iaitu Bintulu Bravo B, Sibu Titans A, Miri Seahorse B dan Samarahan Brilliant B.

Dalam pada itu, format kejohanan secara liga kumpulan pada peringkat awal, manakala kalah mati untuk pusingan selepas itu.

“Saingan hari pertama pada Sabtu untuk perlawanan peringkat kumpulan hingga ke suku akhir.

“Disusuli perlawanan peringkat separuh akhir dan final yang dijadual berlangsung pada Ahad,” tambah Ismail.

Regu yang dinobatkan sebagai juara nanti akan membawa pulang wang tunai RM3,000 beserta piala dan pingat.

Naib juara katanya, akan menerima wang tunai RM2,000 termasuk piala dan pingat, manakala wang tunai RM1,000 beserta piala dan pingat untuk pemenang tempat ketiga bersama.

Dalam perkembangan lain, satu jawatankuasa pemilihan juga telah ditubuhkan bagi memilih pemain-pemain yang akan dipangil untuk latihan bagi persiapan ke kejohanan di peringkat kebangsaan.

Pemain berumur bawah 20 juga akan dipilih bagi persiapan Skuad SUKMA Sarawak yang akan mewakili Sarawak di SUKMA Ke-21 yang akan diadakan pada 2024.

Oleh Mohd Neenatul Aizal

See author's posts


La Liga Sepanyol bersambung semula?

MENTERI kesihatan Sepanyol, Salvador Illa semalam berkata adalah
“tidak bijak” untuk menjanjikan musim bola sepak akan dimulakan
semula sebelum musim panas ketika negara itu mengambil langkah-langkah untuk
meringankan salah satu ‘lockdown’ Covid-19 yang paling sukar di dunia.

“Saya tidak dapat memberitahu anda sekarang jika bola sepak
profesional akan dapat memulakan semula aktivitinya sebelum musim panas. Saya
sudah pasti tidak bijak bagi pihak saya,” katanya semasa taklimat harian
mengenai wabak Covid-19.

Menteri itu menyuarakan nada berhati-hati atas rancangan La Liga untuk
menguji pemain untuk virus itu sebelum kembali berlatih dan menyambung semula
musim yang ditangguhkan pada 12 Mac, dengan mengatakan bahawa memberi keutamaan
kepada pemain bola sepak mungkin melanggar polisi kerajaan.

“Ujian diagnostik dalam bentuk apa pun mesti disediakan kepada
pihak berkuasa daerah,” kata Illa.

Sebelum pemain dapat kembali ke padang mereka harus menjalani ujian
saringan Covid-19. Mereka kemudian akan terus dipantau secara berkala.

Perdana Menteri, Pedro Sanchez Sabtu lepas mengumumkan bahawa rakyat
Sepanyol akan diizinkan untuk bresenam dan berjalan-jalan mulai hujung minggu
depan, dengan keadaan darurat yang dilanjutkan minggu ini hingga 9 Mei.

Tidak seperti kebanyakan negara lain, sejak mengenakan ‘lockdown’ pada
14 Mac, Sepanyol tidak mengizinkan orang keluar berjalan-jalan, berjoging atau
menunggang basikal, membiarkan mereka meninggalkan rumah hanya untuk membeli
makanan atau ubat-ubatan atau untuk kecemasan perubatan.

Dengan lebih daripada 23,000 kematian Covid-19, Sepanyol mempunyai
angka kematian ketiga tertinggi di dunia setelah Amerika Syarikat dan Itali. –
AFP

See author's posts


Bas sekolah percuma ringankan beban rakyat

KUCHING: Perkhidmatan bas sekolah percuma Kerajaan Sarawak membantu mensejahtera dan meringankan beban rakyat, khususnya yang berpendapatan rendah.

Seorang pemandu bas sekolah percuma, Jamaluddin Mustafa, 33, berkata, perkhidmatan bas sekolah percuma itu sangat bagus.

“Ia dapat membantu mengurangkan kesesakan seperti ketika pergi ke kawasan bandar dan jalan raya tidak mengalami kesesakan. Selain itu, ia juga membantu meringankan beban keluarga yang berpendapatan rendah,” katanya.

Menurutnya, sambutan bas sekolah percuma itu sangat baik dan banyak pelajar yang menggunakan bas sekolah percuma terbabit dan ada yang menggunakannya untuk tiga kali perjalanan.

Jamaluddin menzahirkan rasa gembira atas sikap prihatin kerajaan dalam membantu meringankan beban rakyat terutama kepada kumpulan B40 dan golongan berpendapatan rendah.

Sementara itu, bagi seorang pelajar, Pricella Jaine, 14, berkata, pekhidmatan bas sekolah percuma itu sangat membantu dalam menjimatkan duit untuk perbelanjaan keluarga.

“Selain itu, ia juga membantu keluarga yang berpendapatan rendah sebab mungkin mereka tidak mampu untuk membayar yuran perkhidmatan bas sekolah,” katanya.

Pricella memberitahu, beliau gembira sebab perkhidmatan bas percuma itu boleh membantu keluarga yang berpendapatan rendah dalam mendapat pekhidmatan bas untuk pergi ke sekolah.

Manakala bagi rakannya, Nursyafifie Nadhirah, 14, berkata pekhidmatan bas sekolah percuma itu boleh membantu orang yang susah dan tidak mampu untuk pulang ke rumah menggunakan bas awam.

Nursyafifie memberitahu, beliau berasa bersyukur sebab kerajaan prihatin dalam membantu rakyat yang memerlukan bantuan.

Oleh Cheryl Law

See author's posts


Padang ragbi di SMK Pesantren Abdul Taib Mahmud dalam pembinaan

SADONG JAYA: Sebuah padang ragbi di Sekolah Menengah Kebangsaan (SMK) Pesantren Abdul Taib Mahmud yang dibangunkan menerusi peruntukan Kerajaan Sarawak kini dalam proses pelaksanaan.

Padang ragbi yang dibina itu adalah bagi memupuk minat pelajar terhadap sukan terbabit selain sebagai pelengkap kepada kemudahan sukan di sekolah berkenaan.

Ahli Dewan Undangan Negeri (ADUN) Sadong Jaya, Aidel Lariwoo berkata, kesedaran para pelajar amat diperlukan agar dapat menyerlahkan potensi dan bakat mereka dalam bidang sukan ragbi.

Jelasnya, sukan itu juga mampu membina kekuatan dan sahsiah diri sekali gus melahirkan generasi muda yang aktif bersukan.

“Dengan siapnya projek ini akan memberi kemudahan sukan ragbi untuk pelajar di sekolah tersebut,” katanya semasa melakukan tinjauan di padang ragbi di SMK Pesantren Abdul Taib Mahmud pada Isnin.

Tambah beliau, kerja-kerja menanam rumput di padang ragbi berkenaan akan dilakukan dalam masa terdekat.

See author's posts


Peniaga di Tamu Bekenu tidak patuhi SOP

BEKENU: Peniaga di tamu dan orang ramai didapati tidak ikuti Prosedur Operasi Standard (SOP) di Simpang Bekenu sangat menyedihkan.

Utusan Sarawak mendapat aduan daripada seorang pengunjung yang enggan nama siarkan berkata, keadaan jual beli di Simpang Bekenu di Jalan Miri Bintulu sangat menyedihkan dan harus dipantau pihak berkuasa tempatan.

Katanya, orang ramai didapati mula memenuhi pekarangan tamu di situ sekitar 2.00 hingga 6.00 petang.

“Pihak berkuasa tempatan seperti Majlis Daerah Subis (MDS) harus melakukan pamantauan segera bagi mengelak penular wabak Covid-19.

“Penjual dan orang ramai didapati tidak mengguna penutup mulut dan hidung, seperti wabak Covid-19 telah pulih”, jelasnya.

Tinjauan Utusan Sarawak di tamu berkenaan semalam ternyata benar dan kawasan sekitar tamu dipenuhi penjual dan orang ramai.

Selain itu, turut didapati ramai warga tua dan kanak-kanak berada di tamu Simpang Bekenu.

Justeru itu, pihak kerajaan tempatan harus memandang serius dan melakukan pemantauan SOP terhadap perkara yang tersebut kerana Perintah Kawalan Pergerakan Permulihan (PKPP) masih dilaksanakan sehingga 31 Ogos 2020.

See author's posts


Tarikh pendaftaran peperiksaan SPM 2023 untuk calon persendirian dilanjutkan

KUALA LUMPUR: Tarikh pendaftaran peperiksaan Sijil Pelajaran Malaysia (SPM) Tahun 2023 bagi calon persendirian dilanjutkan hingga 6.00 petang 30 Jun ini.

Kementerian Pendidikan (KPM) dalam kenyataan hari ini memaklumkan perkara ini bagi memberi peluang kedua kepada hampir 30,000 calon SPM Tahun 2022 yang tidak dapat hadir untuk menduduki peperiksaan itu.

“Pendaftaran peperiksaan SPM Tahun 2023 dilaksanakan secara dalam talian melalui aplikasi Sistem Pengurusan Peperiksaan Atas Talian (SPPAT) di pautan sppat.moe.gov.my. Calon perlu mematuhi syarat-syarat pendaftaran yang ditetapkan serta perlu membuat bayaran asas dan bayaran mata pelajaran yang hendak didaftarkan,” menurut kenyataan itu.

Permohonan pendaftaran peperiksaan bagi calon lepasan SPM Tahun 2022 adalah dikecualikan daripada fi bayaran lewat daftar manakala pendaftaran peperiksaan bagi calon persendirian selain calon lepasan SPM Tahun 2022 masih tertakluk kepada syarat-syarat pendaftaran sedia ada.

Maklumat lanjut berkaitan pendaftaran peperiksaan SPM Tahun 2023 bagi calon persendirian boleh diperoleh daripada laman sesawang Lembaga Peperiksaan di pautan lp.moe.gov.my.

Sebelum ini, pendaftaran peperiksaan SPM Tahun 2023 bagi calon persendirian telah tamat pada 16 Jun lepas seperti yang dinyatakan dalam surat makluman Pelanjutan Tarikh Pendaftaran Peperiksaan Awam Tahun 2023: SPM, Sijil Pelajaran Malaysia Ulangan (SPMU) bertarikh 2 Jun.

“KPM sentiasa prihatin dengan masa depan anak-anak bakal peneraju negara dan berharap agar calon-calon lepasan peperiksaan SPM Tahun 2022 menggunakan sepenuhnya peluang yang diberikan untuk menduduki dan memperbaiki keputusan peperiksaan SPM masing-masing,” menurut kenyataan itu.                    – Bernama

See author's posts


Penunggang motosikal maut kemalangan kendiri

KUCHING: Seorang lelaki maut dalam satu kemalangan kendiri di Jalan Empangan Bengoh sekitar 11.30 pagi tadi.

Ketua Polis Daerah Padawan, Superintenden Abang Zainal Abidin Abang Ahmad berkata, mangsa yang menunggang motosikal, Willie Ebin berusia 39 tahun disahkan meninggal dunia di lokasi kejadian.

“Kemalangan berlaku semasa mangsa yang berasal dari Jalan Puncak Borneo menunggang dari arah Empangan Bengoh menuju ke Kampung Bengoh .

“Mangsa hilang kawalan menyebabkan motosikal ditunggangnya terbabas dan merempuh parit simen di bahu kiri jalan,” katanya dalam kenyataan hari ini.

“Akibat rempuhan itu, mangsa cedera dan disahkan meninggal dunia oleh pasukan perubatan yang berada di tempat kejadian. Kemalangan itu juga menyebabkan bahagian hadapan motosikal mangsa rosak teruk,” ujarnya.

Abang Zainal berkata, mayat mangsa kemudian dibawa ke Hospital Umum Sarawak (HUS) untuk dibedah siasat dan kes masih dalam siasatan mengikut Seksyen 41 (1) Akta Pengangkutan Jalan 1987.

Oleh Connie Chieng

See author's posts


JPBNS bakal umum kebenaran sektor ekonomi beroperasi

ZARINA ABDULLAH

KUCHING: Jawatankuasa Pengurusan Bencana Negeri Sarawak
(JPBNS) akan mengumumkan keputusan mengenai pembukaan dan kebenaran beberapa
sektor ekonomi penting untuk beroperasi pada kapasiti penuh di Sarawak.

Timbalan Ketua Menteri, Datuk Amar Douglas Uggah Embas
berkata, ini kerana pihaknya perlu mengambil kira kesesuaian, membuat
pertimbangan dan melihat situasi semasa COVID-19 di Sarawak sebelum membuat
sebarang keputusan penting.

“Bagi sarawak, kita telah dinasihatkan oleh Ketua Menteri
Datuk Patinggi Abang Johari Tun Openg dan dengan persetujuan oleh Perdana
Menteri Tan Sri Muhyiddin Yassin bahawa sebarang keputusan untuk negeri,
jawatankuasa akan melihat secara mendalam sebelum mengumumkan keputusan.

“Ini kerana Sarawak telah diberi mandat untuk melihat
sendiri keadaan, tetapi kalau contoh undang-undang mandatori seperti kebenaran
di dalam sebuah kereta boleh dua orang ahli keluarga, itu kita wajib patuhi,”
katanya.

Uggah yang juga Pengerusi Jawatankuasa Pengurusan Bencana
Negeri Sarawak (JPBNS) berkata demikian pada sidang media harian perkembangan
Covid-19 di Kuching, semalam.

“Namun demikian, pihak jawatankuasa akan melihat secara
lebih mendalam tentang perkara ini dengan mengambil kira kesesuaian
pelaksanaannya di Sarawak dan mematuhi prosedur operasi standard (SOP) Kerajaan
Persekutuan.

“Begitu juga mengenai pengumuman untuk pembukaan taska
dan tabika yang akan diumumkan selepas perbincangan mendalam selain mengambil
maklum balas daripada rakyat kerana apa-apa jua keputusan yang akan diambil,
keselamatan rakyat adalah menjadi perkara utama,” jelasnya.

Uggah turut mengumumkan keputusan JPBNS membenarkan dua
ahli keluarga terdekat untuk melakukan perjalanan dengan kereta bagi tujuan
membeli makanan, ubat-ubatan, keperluan harian, makanan tambahan atau apa-apa
barang lain dari mana-mana pembekal perkhidmatan penting atau untuk mendapatkan
perkhidmatan kesihatan dan perubatan.

Terdahulu Menteri Kanan Datuk Seri Mohamed Azmin Ali pada
Selasa menyatakan kerajaan memutuskan semua sektor ekonomi yang dibenarkan beroperasi
ketika PKP diberi kebenaran beroperasi pada kapasiti penuh tanpa sekatan
berkuatkuasa pada Khamis.

See author's posts


Waktu operasi feri Batang Saribas dilanjut hingga 2 pagi

BETONG: Waktu operasi feri Batang Saribas (Pusa-Beladin) akan dilanjutkan dari 12 tengah malam sehingga jam 2 pagi bermula kelmarin sehingga Ahad, 20 November ini.

Jabatan Kerja Raya (JKR) Bahagian Betong dalam satu kenyataan menyatakan masa lanjutan dilaksanakan bersempena Pilihan Raya Umum ke-15 (PRU-15).

“Masa feri dilanjutkan adalah untuk memudahkan pergerakan masyarakat tempatan bagi mengikuti program sepanjang tempoh PRU-15 dijalankan.

“Ini juga dapat membantu pengguna feri untuk menunaikan tanggungjawab mengundi serta memberi ruang untuk proses demokrasi berjalan dengan baik dan lancar,”katanya.

Mengenai operasi feri Batang Lupar (Sebuyau-Triso) bagaimanapun, setakat ini tiada sebarang notis pemberitahuan pemakluman perubahan masa.

See author's posts


Kreativiti hasilkan sangkar kucing sendiri

CUBA BAKAT… Kakak Emie kelihatan sedang membuatkan sangkar dengan paip buluh PVC.

KERANA terlalu sayang dengan kucing seorang pelajar memaksa kakaknya untuk membuat sangkar yang lebih besar untuk menempatkan kucing-kucing  peliharaannya

Langkah itu diambil kerana sangkar-sangkar yang sediaada tidak sesuai lagi dan terlalu sempit untuk kucing betina yang dipeliharanya kerana kedua-dua haiwan  tersebut sudah beranak.

Perkara itulah yang dilakukan oleh Emie Hennie yang kini mempunyai  sejumlah  12 ekor kucing, dengan lapan baru berusia sekitar sebulan.

Oleh yang demikian si kakak terpaksa memeras otak untuk memikir macam mana hendak membuatnya walaupun pada hakikat ia bukanlah kerja seorang perempuan.

Untuk tidak mengewakan adiknya itu, si kakak terpaksa membuat prancangan selama tiga hari untuk memikir bahan-bahan yang perlu digunakan.

Dan akhirnya dia dan adiknya itu telah bersepakat  untuk menggunakan buluh paip (pvc pipe) sebagai bahan utama untuk  membuat sangkar bersaiz berganda daripada dua sangkar yang digunakan sebelum ini.

Ia juga memakan masa selama tiga hari untuk menyiapkannya kerana mereka hanya menggunakan sekitar tiga jam sehari.

Disebabkan itu bukan bidang atau umumnya bukan pekerjaan `jenis Hawa’, ia tidak berjalan lancar seperti yang dijangka terutama dari segi perolehan bahan binaan kerana sentiasa ada sahaja kekurangan.

Situasi itu telah menyaksikan  si adik dan kakak berulang kali pergi ke Kedai Bahan Binaan `Hard ware’ untuk mendapatkan buluh pipe termasuk alat penyambungnya.

“Oleh kerana kami bukanlah pakar dalam peralatan buluh paip ini, kami terpaksa `google’  untuk melihat macam mana itu sangkar yang lebih simple atau mudah untuk dibuat secara amatur,” ujarnya lagi.

Selain itu, ujar Emie lagi, selain  prihal bahan mereka juga memerlukan peralatan pemotong iaitu gergasi besi dan juga pengikat `Cable Tie’.

“Selepas  rangkanya sudah siap, kita juga berbincang untuk membuat dinding dan  lantai sangkar kucing itu. Kita harus berhati-hati  dan jika kita mengguna yang berdawai  keras mungkin boleh mencederakan anak-anak kuching, terutama  sekali bagi kita yang tidak arif tentang sangkar haiwan peliharaaan seperti ini. Jadi kita memilih  untuk menggunakan `material’  yang agak lembut namun tahan,” katanya lagi.

Pada hari pertama, mereka memotongkan buluh paip itu mengikut ukuran yang dikehendaki bagi tiang dan palang, sebagai rangka utama.

“Oleh kerana PVC paip ini mempunyai pelbagai saiz dan penyambung ( connector), jadi kerja memasang itu tidaklah terlalu sulit. Namunpun sedemikian, ia tidak terus siap kerana ada aja yang kurang, menyebabkan kakak saya untuk pergi ke kedai Hardware lagi,” katanya.

Selepas rangka sudah siap, katanya, barulah mereka memasang dinding-dinding dan bahagian atas sangkar tersebut.

Pelajar sebuah sekolah menengah di Mukah itu mendedahkan  bahawa  selepas struktur utama selesai dan sangkar sudah berdinding, kerja yang juga memeningkan kepala ialah  macam mana hendak membuat pintu.

“Kami mencuba pelbagai jenis  pintu terutama sekali macam mana nak membukanya, sama ada pintu `sliding door’ atau yang biasa sahaja.  Akhirnya kita bersetuju untuk membuatkan yang biasa sahaja kerana ia lebih mudah tidak memerlukan jalur untuk menutupnya. Selepas pintu sudah dibuat, satu lagi masalah yang harus difikirkan macam mana nak menahan atau mengunci pintu itu,” tambah beliau.

Selepas mencuba pelbagai `cara’, katanya lagi, mereka telah menggunakan konsep yang paling mudah ia  itu  dengan menggunakan palang buluh paip yang lebih kecil dengan kedua hujungnya dimasuk dalam buluh paip yang lebih besar sebagai penahannya.

“Buluh paip yang lebih besar di tempat di kedua  dua belah pintu, dan buluh yang lebih kecil di palangkan dengan hujungnya dimasuk pada buluh paip yang tepi pintu itu. Syukur setakat ini ia masih bertahan. Dan saya percaya sekiranya jumlah kucing bertambah kami akan `improvised’  membuat yang lebih bagus lagi, dan setakat ini saya rasa okay. Kakak saya menyatakan oleh kerana tidak menggunakan sebarang gam, ia boleh dicabut dan disambung semula jika mahu menjadi ia lebih besar kelak,” katanya lagi.

Adalah difahamkan  semenjak kucing-kucing itu dipindahkan dalam sangkar tersebut sekitar seminggu yang lalu, haiwan kelihatan begitu selesa.

Ibu-Ibu kucing ini adalah kucing liar yang datang ke rumah, dan kerana merasa kasihan melihatnya Emie memberi ia makan dan selepas itu terus tidak mahu pulang daripada kawasan rumah tersebut.

Oleh HENRY B SIYU

See author's posts


ASEAN-BAC gesa kerajaan ratifikasi RCEP, CPTPP

KUALA LUMPUR: Majlis Penasihat Perniagaan ASEAN (ASEAN-BAC) menggesa kerajaan untuk meratifikasi Perkongsian Ekonomi Komprehensif Serantau (RCEP) dan Perjanjian Komprehensif dan Progresif bagi Perkongsian Trans-Pasifik (CPTPP) menjelang akhir tahun ini.

Pengerusi ASEAN-BAC Malaysia, Tan Sri Dr. Mohd Munir Abdul Majid berkata, Malaysia telah kehilangan kelebihan penggerak pertamanya kerana negara ini belum meratifikasi kedua-dua perjanjian itu.

Sehubungan itu, ASEAN-BAC semalam mengemukakan memorandum secara maya kepada Kementerian Perdagangan Antarabangsa dan Industri untuk menyokong ratifikasi RCEP dan CPTPP.

Mohd Munir berkata, persatuan perdagangan, dewan perdagangan, badan profesional serta majlis perniagaan mengiktiraf kepentingan proses ratifikasi yang boleh meletakkan Malaysia sebagai pintu masuk ke pasaran RCEP dan CPTPP.

“Ia menyediakan peluang kepada perniagaan Malaysia dengan menawarkan akses pasaran kepada hampir satu pertiga daripada penduduk dunia, memperluas saluran penyumberan intrawilayah bahan mentah pada harga yang kompetitif dan mengintegrasikan rantaian bekalan.

“Selain itu, ia menggalakkan ketelusan lebih tinggi untuk berkongsi kemudahan perdagangan, kerjasama ekonomi, penstandardan peraturan mengenai e-dagang dan memberi kepastian dalam perlindungan harta intelek,” katanya pada Webinar ASEAN-BAC Malaysia 2021 semalam.

Beliau berkata, kerajaan perlu bertindak segera bagi membolehkan perniagaan memanfaatkan kedua-dua perjanjian perdagangan bebas yang telah ditandatangani Malaysia.

“Kami meminta kerajaan untuk meratifikasi RCEP dan CPTPP menjelang akhir 2021 untuk meraih kelebihan penggerak awal dan memperkukuhkan ekonomi,” katanya.

Pengarah Eksekutif Sekretariat Kerjasama Ekonomi Asia Pasifik (APEC) Tan Sri Dr. Rebecca Fatima Sta Maria berkata, data pelaburan langsung asing menunjukkan Vietnam telah menerima manfaat sebagai antara yang terdahulu meratifikasi CPTPP.

“Dalam satu tinjauan terkini oleh The Economist mendapati responden lebih optimis terhadap Vietnam berbanding negara anggota ASEAN lain,” katanya.

Sementara itu, Pengerusi Persekutuan Pekilang-Pekilang Malaysia Tan Sri Soh Thian Lai berkata ratifikasi kedua-dua perjanjian perdagangan itu adalah penting terhadap pemulihan ekonomi Malaysia pasca Covid-19. – Bernama

See author's posts


55 PPS tampung 14,010 mangsa bencana dikenal pasti

KOTA SAMARAHAN: Terdapat sebanyak 55 Pusat Pemindahan Sementara (PPS) yang telah dikenal pasti oleh Jawatankuasa Pengurusan Bencana Bahagian Samarahan (JPBB) yang boleh menampung seramai 14,010 mangsa bencana di Samarahan jika dibuka secara serentak.

Ahli Dewan Undangan Negeri (ADUN) Stakan Datuk Hamzah Brahim berkata, banjir merupakan satu fenomena yang membawa kepada tragedi dan biasanya berlaku tanpa dijangka.

“Sehubungan itu, setiap agensi haruslah bersiap siaga bagi menghadapi bencana. Kerjasama semua pihak ketika berlaku bencana amatlah diperlukan bagi memastikan perkhidmatan yang terbaik dapat disalurkan kepada mangsa bencana dan tiada kehilangan nyawa berlaku,” ujarnya pada Majlis Perasmian Penutupan Program Latih Amal & Simulasi Pusat Permindahan (PPS) Bencana Bahagian Samarahan di Balai Raya Kampung Merdang Lumut pada Isnin.

Beliau menambah, dalam menghadapi bencana banjir, tugas dan tanggungjawab agensi yang terlibat semasa bencana seperti Polis Diraja Malaysia (PDRM), Jabatan Bomba dan Penyelamat Malaysia, Angkatan Pertahanan Awam Malaysia (APM), Pejabat Kesihatan, Jabatan Sukarelawan Malaysia (RELA), Majlis Perwakilan Penduduk (MPP) serta sukarelawan diperlukan bagi memastikan pengurusan PPS berkesan semasa menguruskan bencana.

Tegas beliau lagi, Ketua Kampung dan Ketua Masyarakat berperanan penting di peringkat awal bencana, hendaklah berwaspada terhadap perubahan cuaca dan segera memaklumkan kepada Pejabat Daerah bagi kawasan yang mengalami banjir dan membekalkan senarai penduduk bagi memudahkan pendaftaran di PPS.

Seramai 170 orang telah menyertai Latihan Amal dan Simulasi Pusat Pemindahan Sementara (PPS) Daerah Samarahan anjuran Pejabat Kebajikan Masyarakat Bahagian Samarahan dengan kerjasama Pejabat Daerah Samarahan.

Hamzah turut menekankan pogram seperti ini adalah sebagai persediaan rapi kepada semua pegawai dan kakitangan Jabatan Kebajikan Masyarakat (JKM) dan agensi-agensi terlibat supaya dapat bersiap siaga menggalas tugas dengan cekap, bersepadu dan berkesan di PPS.

Menurut laporan kesiapsiagaan Jabatan Meteorologi Malaysia (MET Malaysia), fasa peralihan Monsun akan bermula pertengahan September sehingga November tahun ini.

Turut hadir, Mantan Ahli Parlimen Kota Samarahan Datuk Rubiah Wang, Pegawai Daerah Samarahan Anuaar Da’an dan Pegawai Kebajikan Masyarakat Bahagian Samarahan, Mohammed Yaakob Morshid.

See author's posts


PKR Sarawak umum 16 calon, penyandang Parlimen Miri digugurkan

KUCHING, 1 Nov (Bernama) — PKR hari ini menampilkan 16 calonnya yang bakal berentap bagi kerusi Parlimen di Sarawak atas tiket Pakatan Harapan (PH), pada Pilihan Raya Umum ke-15 (PRU15).

Mengumumkan perkara berkenaan di sebuah hotel di Miri, Presiden Datuk Seri Anwar Ibrahim berkata penyandang kerusi Parlimen Miri selama dua penggal Michael Teo, tidak tersenarai calon bagi memberi laluan kepada Ketua Angkatan Muda Keadilan Sarawak Chiew Choon Man.

Beliau berkata barisan calon PKR Sarawak bagi pilihan raya kali ini turut melibatkan 12 muka baharu, yang terdiri daripada pelbagai latar belakang serta pengalaman bekerja di lapangan.

Selain itu, Anwar memaklumkan Pengerusi PKR Sarawak Roland Engan dan timbalannya Abun Sui Anyit, masing-masing bakal bertanding di Parlimen Baram dan Hulu Rajang.

Dalam pada itu, Anwar dalam satu hantaran di Facebooknya hari ini berkata sokongan rakyat Sarawak terhadap parti itu diperlukan, bagi memberi peluang kepada PH melaksanakan kerja baik di peringkat Persekutuan, seterusnya membwa perubahan di negeri itu.

“Kesemua mereka yang akan bertanding di bawah panji Pakatan Harapan, perlu kerja keras bersama jentera dalam memastikan rakyat mendapat pendedahan mengenai agenda yang kita perjuangkan,” menurut hantaran itu.

Suruhanjaya Pilihan Raya (SPR) menetapkan hari pengundian bagi PRU15 pada 19 Nov, penamaan calon 5 Nov dan pengundian awal pada 15 Nov ini.

Berikut ialah senarai calon PRU15 PH-PKR di Sarawak:

P194 Petra Jaya – Sofian Julaihi

P198 Puncak Borneo – Dig Dios

P202 Sri Aman – Tay Wei Wei

P203 Lubok Antu – Langga Lias

P204 Betong – Patrick Khamis

P205 Saratok – Ibil Jaya

P210 Kanowit – Mohd Fauzi Abdullah@Joseph

P213 Mukah – Abdul Jalil Bujang

P214 Selangau – Umpang Salang

P215 Kapit – Khusyairy Pangkas Abdullah

P216 Hulu Rajang – Abun Sui Anyit

P218 Sibuti – Zolhaidah Suboh

P219 Miri – Chiew Choon Man

P220 Baram – Roland Engan

P221 Limbang – Racha Balang

P222 Lawas – Japar Suyut

— BERNAMA

See author's posts


HIASANBekas pegawai bank dibicara berhubung 1MDB

GENEVA: Mahkamah di sini, semalam, memulakan prosiding perbicaraan pertamanya bagi mengetahui sama ada seorang pegawai bank tempatan gagal menghentikan pemindahan wang AS$700 juta (RM3 bilion) ke dalam akaun dikawal ahli perniagaan dikehendaki, Low Taek Jho atau Jho Low.

Pegawai pematuhan, yang hanya dikenali sebagai A, adalah kakitangan di Coutts & Co, yang mana Jho Low, mempunyai akaun di bank berkenaan, menurut Bloomberg.

Menurut pertuduhan, A, 52, adalah pegawai yang ditugaskan untuk melaporkan pengubahan wang haram di Coutts.

Skandal 1Malaysia Development Berhad (1MDB) yang membawa kepada kejatuhan bekas Perdana Menteri, Datuk Seri Najib Razak, berlaku selepas Jho Low membangunkan dana berjumlah AS$8 bilion (RM35 bilion) bertujuan membangunkan ekonomi Malaysia.

Bagaimanapun, Jho Low didakwa mencuri wang itu dan membelanjakannya untuk pesta, pembelian kereta sport dan pembelian hartanah mewah serta pembiayaan filem “Wolf of Wall Street”.

Jho Low kemudian mewujudkan syarikat Good Star yang berdaftar di Seychelles, pada Mei 2009 dan membuka akaun di Coutts Singapura, sebulan kemudian.

Menjelang September tahun sama, Jho Low memutuskan semua komunikasi dengan Coutts di Singapura dan hanya menerima kemaskini daripada Coutts di Switzerland menerusi e-mel chairman.goodstar@gmail.com.

Pihak pendakwaan Switzerland mendakwa A, kerana peranannya meluluskan pemindahan AS$700 juta.

Menurut pertuduhan, pada 2 Oktober 2009, beliau menerusi e-mel meminta sekatan terhadap akaun 11116073 Good Star Ltd dibuka.

Usaha wajar setakat ini adalah bagus dan kita mempunyai bukti yang cukup bahawa pembayaran adalah sah dan betul.

Pihak pendakwaan berkata, disebabkan perkara itu dan pelbagai kegagalan pematuhan, “kesalahan yang dilakukan A adalah sangat berat”. – AFP

See author's posts


KUALA LUMPUR: Jumlah premium insurans hayat turun 12.6 peratus kepada RM5.24 bilion bagi separuh pertama 2020 daripada RM6 bilion pada tempoh yang sama tahun lepas apabila aktiviti jualan insurans bersemuka tidak dapat dilakukan ekoran pelaksanaan Perintah Kawalan Pergerakan (PKP) dan seterusnya PKP Pemulihan (PKPP) yang bermula sejak 18 Mac 2020.

Persatuan Insurans Hayat Malaysia (LIAM) berkata, ia disebabkan terutamanya penurunan polisi berkaitan pelaburan yang menguncup sebanyak 24.5 peratus kepada RM1.73 bilion dari segi jumlah premium.

“Insurans berkaitan pelaburan adalah pelan insurans yang memiliki ciri-ciri lebih unik dan memerlukan interaksi bersemuka oleh ejen untuk menjelaskan ciri-ciri ini dan memastikan kesesuaiannya sebelum pelan berkaitan pelaburan dicadangkan,” kata persatuan itu dalam satu kenyataan semalam.

Bagaimanapun, LIAM berkata, industri insurans hayat merekodkan lonjakan dalam jualan saluran langsung bagi insurans sementara, insurans penyakit kritikal serta insurans perubatan dan kesihatan disebabkan oleh sekatan jualan bersemuka oleh ejen dan kakitangan bank semasa pkp.

“Bilangan polisi yang dijual menerusi saluran langsung melonjak 47.5 peratus pada separuh pertama 2929, dengan premium tahunan dan jumlah jumlah dijamin mencatatkan tahap pertumbuhan masing-masing pada 63.9 peratus dan 71.5 peratus,” kata persatuan itu.

Presidennya Loh Guat Lan berkata pandemik Covid-19 telah meningkatkan kesedaran dalam kalangan rakyat Malaysia mengenai kepentingan perlindungan insurans hayat.

“Semasa PKP dan PKPP, syarikat insurans terus menyediakan perkhidmatan kepada pelanggannya menerusi platform digital atau dibantu oleh pusat perkhidmatan pelanggan.

“Meskipun kaedah dan teknologi baharu akan memberi impak bagaimana perniagaan dijalankan setiap hari, saya percaya penggunaan teknologi tidak dapat dielakkan untuk kita menjadi lebih cekap, responsif dan produktif untuk berhubung dengan pelanggan kita,” katanya. – Bernama

See author's posts


Malaysia digital pacu ekonomi digital negara

PERDANA Menteri Datuk Seri Ismail Sabri Yaakob ketika hadir pada Majlis Pelancaran Malaysia Digital dan Sambutan Jubli Perak Perbadanan Ekonomi Malaysia (MDEC) di Pusat Konvensyen Kuala Lumpur semalam. Turuthadir Menteri Komunikasi dan Multimedia Tan Sri Annuar Musa. •Foto BERNAMA

KUALA LUMPUR: Bertujuan merancakkan ekonomi digital negara, kerajaan membangunkan Malaysia Digital (MD) berpandukan tiga prinsip utama, Fleksibiliti, Ketangkasan dan Relevansi.

Perdana Menteri Datuk Seri Ismail Sabri Yaakob berkata MD menerusi projek Mangkin MD atau PEMANGKIN akan berfungsi secara holistik dalam mentransformasikan ekosistem ekonomi digital negara menerusi tiga keutamaan strategik.

“Pertama, membantu memacu adaptasi digital dalam kalangan usahawan muda, syarikat dan rakyat; kedua, menyokong syarikat teknologi tempatan untuk menjadi ‘Juara Malaysia’ berjaya di peringkat antarabangsa; dan ketiga, menarik pelaburan bernilai tinggi,” katanya ketika berucap melancarkan MD dan Sambutan Jubli Perak MDEC di sini hari ini.

Turut hadir Menteri K-KOMM Tan Sri Annuar Musa.

Ismail Sabri berkata pada peringkat awal, dua PEMANGKIN akan diperkenalkan iaitu program DE Rantau dan Digital Trade.

Katanya program DE Rantau bertujuan menjadikan Malaysia sebagai Hab Nomad Digital pilihan di rantau ini melalui peningkatan penggunaan digital, mobiliti profesional digital dan aktiviti pelancongan di seluruh negara.

“Aktiviti nomad digital di dalam negara akan memberi kesan limpahan yang bukan sahaja membantu memulihkan semula sektor pelancongan yang terjejas akibat pandemik, malah akan merancakkan aktiviti perniagaan dan ekonomi tempatan di samping membuka peluang perkongsian pengetahuan serta pengalaman bersama komuniti setempat,” katanya.

Katanya program Digital Trade pula akan memacu e-dagang dan adaptasi digital oleh perniagaan, memudahkan perdagangan merentas sempadan selain menyokong pergerakan data antara perniagaan untuk meningkatkan kecekapan, ketepatan dan kebolehpercayaan transaksi merentas sektor dan industri.

Beliau berkata menerusi penyertaan Malaysia dalam Perjanjian Perkongsian Ekonomi Komprehensif Serantau (RCEP), program ini akan mempermudah jangkauan lebih luas ke pasaran global seterusnya memberi manfaat besar kepada perniagaan tempatan khususnya perusahaan mikro, kecil dan sederhana (PMKS).

Ismail Sabri berkata bagi memastikan pelaksanaan MD lebih berkesan, Kabinet telah bersetuju agar K-KOMM menubuhkan Jawatankuasa Koordinasi Malaysia Digital (MD-CC) untuk menyelaraskan tadbir urus dan operasinya termasuk penganugerahan Status MD.

Seterusnya, beliau menyarankan pihak MDEC mewujudkan satu platform khusus untuk memberi peluang kepada pemain industri agar dapat mengambil bahagian secara berterusan dan memberikan maklum balas yang wajar sepanjang pelaksanaan MD.

“Saya yakin, dengan kerjasama dan muafakat pelbagai pihak, inisiatif MD ini akan dapat dilaksanakan dengan jayanya dan pihak kerajaan juga akan memberi tumpuan sepenuhnya agar ia dapat dilaksanakan dengan lancar,” katanya.

Beliau seterusnya melahirkan keyakinan tadbir urus dan strategi pelaksanaan MD akan diselaraskan di peringkat tertinggi kerajaan dan pemantauan serta penambahbaikannya akan dibuat dari semasa ke semasa.

Beliau berkata menerusi struktur tadbir urus baharu ini, MD berperanan mempercepatkan pendigitalan di seluruh negara, memangkinkan bidang pertumbuhan baharu, meningkatkan penyertaan syarikat teknologi tempatan serta menarik pelaburan berpotensi, sejajar dengan usaha merealisasikan aspirasi dan sasaran negara.

Ismail Sabri juga berkata negara perlu melahirkan lebih ramai bakat dan tenaga kerja digital yang berdaya saing, infrastruktur serba lengkap dan terus memastikan keupayaan serta kapasiti negara, kekal bertaraf dunia.

Katanya ini penting supaya negara dapat memastikan generasi masa depan mempunyai asas dan kemudahan diperlukan untuk terus memacu negara menjadi sebuah negara digital serba maju.

Pada majlis sama, Perdana Menteri turut mengumumkan kerajaan telah menganugerahkan Status MD kepada enam syarikat kelompok pertama.

Enam syarikat itu ialah Bytedance System Sdn Bhd, Bridge Data Centres Malaysia (III) Sdn Bhd, GDS IDC Services (Malaysia) Sdn Bhd, Abbott Laboratories (Malaysia) Sdn Bhd, Aceteam Connect Sdn Bhd dan Peninsula Apex Technologies Sdn Bhd. – Bernama

See author's posts


JAKU IBAN: Sada Bebuah

Tusun Ke-14

MINGGU tu, ba Tusun Ke-14 tu, dia ruang JAKU IBAN: Sada Bebuah ba dada surat-kabar UTUSAN SARAWAK (SADA) tu diisi kitai ngena tampung genteran sada bebuah ti bejuluk Empelawa seduai Kechuyu: Bebadi Ketegal Mansau Puji. Lalu ba Tusun Ke-14 tu mega alai kitai deka berengkah macha sereta belematika siti ari genteran sada bebuah ti bepejuluk ‘Rumah Ngetanka “DITU”! Kubur Ngangau “KITU”!’.

Empelawa enda ibuhka diri ke dikerarika Kechuyu. Iya lalu belabuh melandai betebah nyawa ngelinai Kechuyu. Sambil iya ngelinai, iya terus nyanggit-senyanggit pukat, ka dikena iya mukat Kechuyu.

“Au! Sambi au! Langau babo!

Ingat ah! Anang tibar batu, tibar jala,

Anang buai lalu, buai setengah nyawa!”

Empelawa Jawa berati gagit

Kechuyu lungau, dikira iya, agi nikal balit.

Angkat besilat, kaki beselumbit

Mukat-semukat, nyanggit-senyanggit.

Tembu pukat, ati iya lantang,

Kangauka iya lagu bedindang sayang:

“Ni nuan ambai aku Kechuyu Pandai,

Sayap beselat, mansau serarai,

Bebaju biru beludu kedai,

Pala betudung labung bejebai,

Mata pelaga, intan serantai.”

Alah laban leka puji Empelawa, Kechuyu lalu enchunung terebai kia ke baru ngagai rumah Empelawa. Iya lalu bebital tetempuhka pukat Enmpelawa.

Kechuyu Lunyung datai menchunung

Baka ke ditikam, baka ke ditempalung,

Betu dipuji, mati dikelangkung.

Sayap iya bebital lekat di pukat,

Enda ulih mengkasak, enda ulih merijat,

Mina kekual, muti rerebap.

Nama agi, sereta tepedaka Kechuyu bebital ba pukat ti ditan iya, Empelawa lalu berumban nangkap iya, lalu ditaban iya niki ke sadau. Di sadau, iya nengali emparu Kechuyu.

Jari Empelawa besilat jampat

Nyambar Kechuyu, pegai rat-rat.

Ditaban iya berumban niki ke perabung,

Randa Empelawa emparu semeliung nengali untung.

Ajar pengarang sada bebuah tu munyi tu:

Ni dih kita telesak, anak disangkung,

Anang kita tekelambang bejaku sumbung ketegal betu kelangkung;

Kitai telesak anak diandai,

Anang kita melilai sulai ketegal dikelinai!

Kita telesak anak seridi

Anang kita bebadi lesi ketegal mansau puji.

‘RUMAH NGETANKA “DITU”! KUBUR NGANGAU “KITU”!’

Baru lepas seratus ari udah apai iya tama tanah, di rantu jalai iya pulai ngagai menua baru, dia alai penulis lalu nurunka mata pen iya ngagai dada keretas, ngasil segenteran sada bebuah ti dikumbai iya ‘Rumah Ngetanka “Ditu”!, Kubur Ngangau Kitu”!’. Lalu Sada Bebuah siti tu alai penulis ngingatka pemanah tupi, intu enggau bela ti dinahka iya ngagai penulis enggau sida iya menyadi sekumbang iya agi idup di dunya tu dulu kemari. Pengasih enggau penyiru Apai (baka ti disebut dalam sada bebuah tu) meruan nyadika buah kenang sida menyadi belama.

Pengujung umur datai ngeresau

Enda usah dipesan, enda ibuh dikangau;

Ngiga dengah baka ke ngayau,

Sambar iya terus orang ke dikesayau.

Indah enda baka injin pengetau

Reda keresau, dipampat magang.

Badu betampil, badu beringgap,

Enggau perua tu ke diinjau sekejap;

Badu dipelemati, badu dikeingat,

Putus mih kaul, putus mih sempekat,

Sempama ubung, lenyau jerumat,

Sempama pisang beserara enggau sikat,

Semina ke cherita, semuti ke hikayat,

Ambi ke pengingat, pelasar kenang.

Anchur ati merening sarang,

Besampak pirak, logam bejerantang,

Kurung cheremin, belapik linen, setera beselang,

Mua sesela, tubuh dah rumbang,

Tak baka ke tinduk, nugauka siang,

Semina ke tinggal, umbang ke puang.

Badu bejaku, badu merengu.

Berasal ari debu, pulai ke tanah,

Ke menua baru, ayu iya bepindah,

Kami ke tinggal, sedanah gelisah,

Iya ke ngejang, nama dih penusah,

Diiring kenang, sampi enggau sembah,

Ditambah enggau surah, leka sembiang.

Rumah ngetanka “ditu”!; Kubur ngangau “kitu”!

Didinga ria munyi di Serega,

Di atas singka-miga,

Nya ga serarat bala malaikat, nyapa nyada diri sebala

Bekenangka penyinu, nisih penyiru,

Nadai sapa ke siru tau luba ari Apai

Mengandai aku, tangkai memangku.

Sapa agi enti enda Apai,

Mai Indai nyeraka aku di nyawa ngarungka rekung,

Ngenika aku di pati tulang punggung,

Ngamaika aku di kerigai rusuk rimbung,

Bepentika aku, mali netak kaki lelabi

Ulih ngali di kaki wung beranggung,

Melamka aku semilan bulan dalam kandung,

Ngadaka aku ke dunya

Di baruh singka-miga bekurung.

Maya tinda aku deka ada

Mimit enda nyaya nyawa berada indai kandung;

Lusing seput iya ari linsing senggang bedundung.

Apai nuntumka unggun kayu seruit kampung,

Dikena Indai bediang di atas rimbang,

Sebulan-bulan nandan keleman,

Nyambut ujung kembung begantung.

Penyiru Apai pedis deka aku niu, mar deka aku itung:

Disembur iya aku enggau chekur jerangau kampung;

Disapu iya aku enggau resu garu bungkung;

Disamak iya ngena belabak minyak duyung;

Dipelap iya enggau pelat gerunung siung;

Diburai enggau buchai rambut ubung;

Didimbu iya enggau kepiu, serayung enggau tajung;

Digali iya ba linti tikai tudung lung;

Dikujuk ngena pelepuk kanggan gulung;

Ditimang iya ngena dindang tampung renung.

Enti hari ribut ke bepuput barat betinung,

Begaut Apai mutut aku di rambut baju burung;

Enti hari ujan ke nelian labuh ngerunung,

Ada berumban gasan Apai nabanka aku teruan

Di baruh dan emperawan chundung;

Enti hari petang nyang bepandang miang,

Beguai jawang iya ngitang ke aku kajang,

Nudung aku enggau tuchung tanggui seraung.

BETAMPUNG

Oleh JANANG ENSIRING

See author's posts


Minyak sawit penyelesaian bagi kekurangan lemak gorengan

PERUNDING CPOPC, Datuk Dr Kalyana Sundram berkata, kuasa pasaran, khususnya di rantau Asia dan Timur Tengah telah memberi isyarat untuk perubahan ini.

KUALA LUMPUR: Kalangan pembuat makanan perlu mendapatkan minyak makan dari zon lain untuk mengelakkan kerugian, sekali gus minyak sawit mungkin menjadi penyelesaian sebagai pilihan untuk gorengan, menurut Majlis Negara-negara Pengeluar Minyak Sawit (CPOPC).

Badan itu menjelaskan ini berikutan krisis Rusia-Ukraine dilihat amat mengekang ketersediaan minyak bunga matahari untuk pelbagai kegunaan.

Perunding CPOPC, Datuk Dr Kalyana Sundram berkata, kuasa pasaran, khususnya di rantau Asia dan Timur Tengah telah memberi isyarat untuk perubahan ini.

Beliau berkata, bagi pembuat makanan, ia merupakan prosedur pertukaran yang mudah memandangkan terdapat banyak data yang telah tersedia mengenai cara terbaik untuk menggunakan semula olein sawit secara tunggal atau digabungkan dengan fraksi sawit lain bagi industri makanan gorengan dan snek.

“Bagaimanapun untuk sektor Eropah, hanya terdapat satu isu tambahan yang timbul dan ia perlu ditangani. Sebilangan besar produk dengan label ‘No Palm Oil’ (Tiada Minyak Sawit) perlu membuat perubahan bertentangan, dan menggunakan olein sawit untuk kualiti yang bernilai baik dan perlu jelas dalam penggunaannya.

“Justeru, mereka mempunyai tugas untuk menjelaskan kepada pengguna mengenai tindakan mereka kembali kepada minyak sawit susulan peristiwa dunia yang sedang berlaku,” katanya menerusi blog yang disiarkan laman web CPOPC.

Ukraine dan Rusia merupakan pengeluar utama minyak bunga matahari dunia, masing-masing menyumbang 7.3 juta tan dan 5.8 juta tan pada 2020.

Kedua-dua negara ini menyumbang gabungan hampir 73 peratus kepada perdagangan eksport minyak bunga matahari.

Beliau berkata, dari segi keseluruhan penggunaan minyak dan lemak, minyak bunga matahari lazimnya menyumbang kira-kira 9.0 peratus kepada penggunaan global dan hampir keseluruhan kuantum digunakan sebagai komoditi makanan.

Kalyana turut memberi jaminan dalam bentuk bantuan daripada badan seperti CPOPC untuk langkah tersebut, dan pihaknya akan menyokong setiap kenyataan mengenai olein sawit dalam penggunaan itu dengan mengemukakan bukti saintifik yang kukuh.

Beliau berkata, olein sawit masih mempunyai kelebihan berbanding minyak bunga matahari oleik tinggi, dengan bukti rekod prestasi berkaitan kestabilan oksidatif yang lebih tinggi.

Olein sawit amat kurang terdedah kepada penghasilan perisa bukan semula jadi oksidatif atau yang mencapai standard setelah didorong kemerosotan atau pencemaran, selain kos yang lebih rendah berbanding minyak bunga matahari, katanya.

Beliau berkata, bekalan olein sawit juga lebih terjamin dan tidak terkesan, sejak dari awal, dengan ketidakpastian yang berlaku dalam kalangan peladang bunga matahari mengenai berapa banyak bunga matahari oleik tinggi baharu yang mereka perlu tanam untuk memastikan pulangan saksama yang lebih tinggi untuk hasil mereka.

“Bagaimanapun, serangan hebat antisawit berat sebelah oleh pertubuhan bukan kerajaan, khususnya mengenai amalan penanaman sawit, kemampanan dan prestasi alam sekitar serta menjejaskan pasaran yang memihak kepada minyak bunga matahari oleik tinggi, telah menimbulkan kemarahan pengguna terhadap sawit.

“Pastinya, kempen antiminyak sawit ini memberi kesan besar terhadap industri pembuatan makanan dan kami secara progresif mendapati pelbagai produk diformulasikan semula dengan minyak bunga matahari oleik tinggi menggantikan olein sawit dan kemudan muncullah lebih 2,500 label makanan Eropah yang mendakwa ‘No Palm Oil’ (Tiada Minyak Sawit) atau versi Perancis, ‘Sans Huile de Palm’,” katanya. – Bernama

See author's posts


Covid-19 Cegah penularan tanggungjawab bersama

SOP… Sentiasa imbas MySejahtera setiap kali masuk kedai.

TIDAK terasa sudah dua tahun pandemik Covid-19 melanda dunia.

Namun sehingga kini nampaknya masih  belum  menunjukkan tanda-tanda reda apatah lagi dengan kehadiran gelombang varian Omicron yang melanda seluruh dunia.

Tanggungjawab mengekang penularan wabak ini bukan hanya pada pihak berkuasa, sebaliknya setiap individu dan keluarga perlu mengambil langkah berjaga-jaga, termasuk mematuhi arahan dikeluarkan pihak berkuasa perubatan dan kesihatan.

Melawan Covid-19 bukan sekadar tanggungjawab para doktor atau jururawat mahupun pasukan barisan hadapan agensi berkaitan.

Ini ialah tanggungjawab kita.Tanggungjawab setiap seorang daripada kita.

Kekalkan displin dan terus patuhi Prosedur Operasi Standard (SOP) ditetapkan kerana ia terbukti berkesan untuk mencegah penularan jangkitan serta sentiasa  mengamalkan 3W (Wear, Wash and Warn) dan mengelakkan 3S (Sempit, Sesak dan Sembang Rapat) bagi  merendahkan risiko anda dijangkiti dan menyebar Covid-19.

Apapun, rakyat hendaklah bertanggungjawab untuk menjaga kesihatan mereka dan memastikan pandemik Covid-19 tidak terus menular.

Rakyat perlu mengamalkan norma baharu sebagai budaya kehidupan harian dalam membendung pandemik yang boleh mendatangkan maut kepada orang yang dijangkiti.

Di Miri, Majlis Bandaraya Miri (MBM) memperhebat penguatkuasaan terhadap SOP ditetapkan bagi mencegah penularan wabak Covid-19.

Ini berikutan jumlah kes dan kluster baharu dikesan di seluruh negara serta di Miri semakin meningkat.

Datuk Bandar MBM, Adam Yii berkata, pihaknya dengan serta-merta memperhebatkan operasi pemantauan dan penguatkuasaan terhadap SOP yang ditetapkan di tamu, pasar malam dan mana-mana premis berlesen lain di bawah bidang kuasa majlis.

“Notis awam telah dikeluarkan oleh MBM untuk mengingatkan semua pemilik gerai di tamu dan pasar malam serta pengusaha semua premis berlesen terutamanya premis yang diklasifikasikan sebagai sektor berisiko tinggi supaya mematuhi SOP yang dikenakan.

“Pasukan penguatkuasa Jawatankuasa Pengurusan Bencana Bahagian (JPBB) Miri dan MBM akan meningkatkan pemeriksaan tapak dan tindakan penguatkuasaan bagi memastikan semua pihak dapat mematuhi SOP yang ditetapkan,” katanya menerusi satu kenyataan di sini baru-baru ini.

Yii berkata, selain pengusaha perniagaan, orang ramai juga perlu diingatkan mematuhi SOP yang dikenakan seperti mendaftar masuk ke mana-mana premis menggunakan Aplikasi MySejahtera, saringan suhu badan (digalakkan), mengekalkan penjarakan sosial dan jika boleh, memakai topeng muka pada setiap masa dalam mengawal wabak pandemik Covid-19 dengan berkesan.

“Saya menyeru semua pihak untuk memberikan kerjasama penuh mereka berikutan perkembangan terkini.

“Kita tidak mampu untuk membuat pusingan U untuk menghadapi satu lagi Perintah Kawalan Pergerakan (PKP) kerana semua sektor di Sarawak memasuki Fasa 4 Pelan Pemulihan Nasional,” ujarnya.

Wabak Covid-19 pada mulanya dikesan pada pertengahan bulan Disember 2019 di bandar raya Wuhan, Hubei, China, dan telah diiktiraf sebagai pandemik oleh Pertubuhan Kesihatan Sedunia (WHO) pada 11 Mac 2020.

Pandemik diisytiharkan apabila wabak tersebar merentasi sempadan hingga ke seluruh dunia dan membabitkan jumlah populasi yang besar dengan pantas serta menyebabkan kadar kematian yang tinggi.

Oleh LIONG CHAI LING

See author's posts


Pokok ‘Legenda’ tersungkur menyembah bumi

DALAT: Sepohon pokok Senayang dipercayai berusia lebih daripada satu abad akhirnya rebah pada 27 September, baru-baru ini.

Pokok berlokasi bersebelahan di belakang tandas awam di Tebingan Sungai Pekan Dalat (waterfront) itu tumbang pada awal pagi Ahad.

Menurut Theresa Charles yang bertugas di sana, pokok yang rendang itu tumbang pada kira-kira 6.40 pagi berkenaan.

“Ia berlaku pada kira-kira 6.40 pagi. Pada masa itu,saya sudah berada di sini,dan nasib baik orang ramai belum datang ke Pekan Dalat ini terutama sekali mereka yang menggunakan perahu,” ujarnya.

Biasanya katanya, penduduk yang menggunakan perahu akan menambatkan perahu mereka di jeti bersebelahan dengan pokok berkenaan.

“Sebenarnya, sudah lama ada tanda-tanda yang ia akan rebah, dan tak menyangka pada pagi kejadiaan ia akhirnya tumbang.

Saya sedikit sebanyak mengetahui mengenai perkara tersebut kerana saya sudah di sini semenjak 2011 lagi,” katanya.

Wanita pertengahan umur berasal dari Kampung Baru Dalat itu berkata demikian ketika ditemui Utusan Sarawak pada pagi Isnin (28 September).

Berikutan kejadian tersebut, pihak Majlis Daerah Dalat dan Mukah (MDDM) telah mengarahkan kakitangannya untuk membersihkan pokok yang dipanggil ‘Lagenda’ itu pada hari tersebut.

Kerja-kerja pemotongan dan pembersihan pokok berkenaan telah mendapat perhatian segelintir penduduk yang berada di pekan pada waktu itu.

Sementara itu, seorang penduduk dari kampung berdekatan hanya dikenali sebagai Tugok yang turut berada di sana pagi tersebut percaya bahawa pokok itu adalah berusia lebih daripada 100 tahun.

“Menurut seorang pemilik kedai di Pekan Dalat kayu semasa dia kecil lagi iaitu kira-kira 80 tahun yang lalu, pokok itu sudah ada di sini.

Justeru, dia yakin kini ia sudah berusia seratus tahun atau lebih. Pokok ini kelihatan sangat rendang kerana sejenis lagi pokok yang kita panggil ‘kayu Nunok’ juga menumpang dengan Pokok Sena yang merupakan pokok asal,” katanya.

Tambah Tugok, pada masa dahulu, ada tiga pohon pokok yang seumpamanya di tebingan Pekan Dalat berkenaan.

“Pokok ini boleh dikatakan amat berjasa kepada penduduk kita yang pergi ke pekan ini, kerana ia adalah tempat pilihan untuk menambatkan perahu sebelum wujudnya jeti-jeti di sini. Dan pokok yang tumbang ini adalah terakhir,jadi tak hairanlah ia menjadi buah mulut penduduk semenjak ia tumbang pada pagi Ahad,” katanya lagi.

Dan tak hairanlah setiap kali berlangsungnya regata di Pekan Dalat pada zaman itu, Pokok Sena inilah menjadi pilihan orang ramai bukan hanya untuk menambat perahu malah tempat berteduh.

Ada juga yang menyatakan bahawa ada sebuah gerai menempatkan enjin untuk memperoses getah di bawah pokok itu pada zaman dahulu.

Ia adalah tempat pekebun kecil getah di kawasan Daerah Dalat yang tidak mempunyai mesin untuk memperoses getah mereka. Sebelum wujudnya jalan raya pada akhir 1970-an, pengangkutan utama bagi penduduk tempatan ialah melalui sungai kerana kesemua kampung di daerah progresif ini berada di tebing Batang Oya.

Malah, penggunaan perahu masih kelihatan sehingga kini terutama merekabagi yang berada di Kampung seberang atau tempat lain seperti dari Ulu Batang Oya, termasuk Kampung di Batang Igan yang bertandang ke Pekan Dalat ini.

Oleh Henry B Siyu

See author's posts


Sarawak akhiri SUKMA Ke-20 di kedudukan keempat

WIRA tinju Sarawak bergambar bersama pingat masing-masing.

KONTINJEN Sarawak menduduki tempat keempat dalam temasya Sukan Malaysia (SUKMA) Ke-20 MSN Kuala Lumpur 2022 yang melabuhkan tirainya kelmarin.

Bumi Kenyalang turut berbangga kerana berjaya muncul juara keseluruhan dalam empat acara sukan iaitu tenpin boling, bola tampar dewan, terjun dan memanah.

Sekalipun berjaya mencapai sasaran kedudukan empat teratas dari 15 negeri yang mengambil bahagian, jumlah kutipan pingat Sarawak kali ini ialah 32 pingat emas, 43 perak dan 52 gangsa selepas bersaing selama 10 hari dalam 31 acara sukan.

Edisi kali ini juga menyaksikan beberapa acara sukan pilihan yang disandarkan untuk menghadiahkan ingat emas tidakkesampaian antaranya wushu,lawn bowl, sepak takraw, angkat berat dan beberapa lagi acara sukan lain.

Selepas kilauan emas pertama Sarawak disumbangkan oleh atlet kebangsaan, Jonah Chang Rigan dalam acara lontarpeluru pada 15 September, atlet Bumi Kenyalang terus mengorak langkah dengan beberapa acara sukan mula garang merangkul pingat emas.

Acara renang menjadi penyumbang terbesar pingat Sarawak dengan meraih lima emas, sembilan perak dan tujuh gangsa, diikuti olahraga dengan lima emas, empat perak dan enam gangsa.

Tenpin boling ketiga tertinggi dengan empat emas, dua perak dan empat gangsa disusuli memanah dengan empat emas, satu perak dan satu gangsa, terjun dengan dua emas, tiga perak dan satu gangsa manakala silat dengandua emas, dua perak dan enam gangsa.

Skuad tenpin boling Sarawak paling cemerlang apabila berjaya mempertahankan kejuaraan buat kali keempat berturut-turut pada SUKMA ini.

Selain itu, beberapa acara sukan turut menunjukkan kebangkitan pada SUKMA kali ini antara tinju yang membantuSarawak memintas Selangor pada saat akhir selepas menyumbang dua pingat emas,dua perak dan satu gangsa.

Sukan muaythai turut mengekalkan konsistensi dengan menghadirkan dua pingat emas dan tiga gangsa manakalabadminton juga melakar sejarah apabila memenangi pingat gangsa dalam acara beregu campuran selepas hampir 30 gagal melakukannya dalam temasya SUKMA sebelum ini.

SUKMA kali ini juga menyaksikan kemunculan atlet-atlet baharu Sarawak yang mempunyai potensi besar seperti atlet terjun, Elvis Priestly Clement dan Jared Aiden yang berjaya merangkul pingat emas dalam acara Platfrom Seirama lelaki. Tempat kedua milik Terengganu dengan 64 emas, 49 perak dan 56 gangsa manakala Wilayah Persekutuan Kuala Lumpur di kedudukan ketiga dengan 55 emas, 68 perak dan 64 gangsa.

Oleh NUR AIN OTSMAN

See author's posts


5 calon wanita GPS menang bergaya

KUCHING: Semua lima calon wanita yang dipertaruhkan oleh Gabungan Parti Sarawak (GPS) pada Pilihan Raya Umum ke-15 (PRU-15) kali ini menang bergaya, malah majoriti naik bagi penyandang.

Ini termasuk muka baharu Rodiyah Sapiee yang menang dengan majoriti 14,893 undi menewaskan Setiausaha Kerja Parti Amanah Negara (AMANAH) Sarawak, Lahaji Lahiya mewakili gabungan Pakatan Harapan (PH).

Lahaji, seorang pesara guru mendapat 3,775 undi.

Rodiyah, 44, sebelum ini bertugas sebagai Pengurus, Pengurusan Risiko di Lembaga Pembangunan dan Lindungan Tanah Sarawak (LCDA) sejak 2004, mengantikan tempat Dato Sri Nancy Shukri yang berpindah ke Parlimen Santubong.

Nancy pula menang besar di kerusi baharunya itu apabila menewaskan  dua calon lain dengan majoriti 38,681 undi, menewaskan calon Parti Amanah Negara (AMANAH) mewakili Pakatan Harapan (PH), Mohamad Zen Peli yang mendapat 5,058 undi dan calon Bebas, Affendi Jeman, 3, 012 undi.

Nancy memperoleh 43,739 undi.

Namun, calon muka baharu GPS bagi kerusi Parlimen Sri Aman, Dato Sri Doris Sophia Brodi mencipta sejarah tersendiri apabila mengagalkan usaha calon Bebas, Datuk Masir Kujat bagi mempertahankan kerusi itu untuk penggal keempat.

Ketua Wanita Parti Rakyat Sarawak (PRS) itu, adalah Ahli Parlimen berketurunan Dayak yang pertama di Dewan Rakyat. Sebelum ini beliau mencatat sejarah sebagai wanita pertama di Malaysia menyandang jawatan Timbalan Yang Dipertua Dewan Negara.

Doris yang memperoleh 14,131 undi menang dengan majoiriti 4,039 undi menewaskan Masir yang cuma mendapat 5,673 undi, manala dua calon lain Wilson anak Entabang dari Parti Sarawak Bersatu (PSB) mendapat 10,092 undi dan 2,021 undi untuk Tay Wei Wei, daripada Parti Keadilan Rakyat (PKR) mewakili PH.

Seorang lagi calon wanita ialah Datuk Rubiah Wang yang menyaksikan pertambahan majoriti iaitu 29,445 undi di Parlimen Kota Samarahan berbanding majoriti 16,992 pada PRU-14 2018.

Rubiah memperoleh 42,278 undi menewaskan Pengerusi AMANAH Sarawak, Abang Abdul Halil Abang Naili, seorang pesara, hang mendapat hanya 12,833 undi.

Seorang lagi ialah Dato Hanifah Hajar Taib yang berjaya mempertahankan kerusi Parlimen Mukah bagi penggal kedua setelah menewaskan calon PKR-PH, Abdul Jalil Bujang, yang pernah ditewaskannya pada 2018.

Hanifah memperoleh 21,733 undi, menang majoriti 15,686 undi, manakala Abdul Jalil cuma meraih 6,047 undi.

Bagaimanapun, seorang calon wanita pembangkang turut menang iaitu Alice Lau Kiong Yieng (DAP) di Parlimen Lanang dengan meraih 30,120 undi, iaitu majoriti 11,544 undi mengalahkan tiga calon lain.

See author's posts


Suspek kes pengubahan wang haram meninggal dunia

KUALA LUMPUR: Seorang suspek yang ditahan Suruhanjaya Pencegahan Rasuah Malaysia (SPRM) kerana disyaki terlibat dengan kes pengubahan wang haram berkaitan perlombongan tanpa permit di Pahang meninggal dunia, semasa menerima rawatan di sebuah hospital di Putrajaya, hari ini.

Perkara itu disahkan Ketua Pesuruhjaya SPRM Tan Sri Azam Baki.

Beliau berkata lelaki berkenaan didapati tidak sihat semasa siasatan SPRM sebelum dia dibawa ke hospital oleh pegawai suruhanjaya itu.

“Pegawai SPRM yang terlibat dalam siasatan kes berkenaan akan memberikan keterangan kepada pegawai penyiasat. Selain itu, SPRM juga telah menyerahkan semua rakaman kamera litar tertutup bagi memudahkan siasatan polis,” katanya ketika dihubungi Bernama, malam tadi.

SPRM menahan tiga individu disyaki terlibat dalam kegiatan perlombongan tanpa permit serta pengubahan wang haram berjumlah RM1.8 juta di Raub, Pahang, semalam.

Kesemua suspek berusia antara 40-an hingga 60-an terdiri daripada pengusaha lombong dan penjawat awam yang ditahan pada 6.30 petang di Bentong, Pahang. – Bernama

See author's posts


PM ucap takziah atas pemergian ibu Dr Wan Azizah ￼

KUALA LUMPUR: Perdana Menteri Datuk Seri Ismail Sabri Yaakob menzahirkan ucapan takziah kepada bekas Timbalan Perdana Menteri Datuk Seri Dr Wan Azizah Wan Ismail dan keluarga atas pemergian ibunya, Datin Mariah Khamis awal pagi tadi.

“Bagi pihak Keluarga Malaysia, saya merakamkan ucapan takziah kepada Dr Wan Azizah dan keluarga atas pemergian bonda tercinta, Datin Mariah Khamis.

“Semoga Allahyarhamah ditempatkan dalam kalangan orang yang beriman dan beramal soleh. Al-Fatihah,” katanya menerusi catatan di laman Twitter rasmi beliau hari ini.

Presiden PKR Datuk Seri Anwar Ibrahim yang mengesahkan perkara berkenaan berkata solat jenazah ibu mentuanya itu dijadualkan pada 11.30 pagi ini di Masjid Al-Mustaqim, Ampang. – Bernama

See author's posts


“Kami tahu menilai parti mana, walau mengundi kali pertama’

KOTA SAMARAHAN: Pertama kali mengundi bukan bermakna tidak pandai menilai parti mana yang sepatutnya mendapat mandat daripada rakyat.

Itu kata Nur Adzliana, 25, (gambar) yang berasa sangat teruja turun mengundi pada Pilihan Raya Umum ke-15 (PRU-15).

“Hari ini, 19 November merupakan tarikh keramat kerana hari ini pertama kalinya saya menunaikan tanggungjawab sebagai warganegara sebagai pemilih.

“Walaupun kali pertama memilih, saya tahu menilai dalam memilih kerajaan yang stabil.

“Saya juga bangga kerana secara langsungnya terlibat dalam memilih siapa yang sepatutnya mentadbir sesebuah kawasan ini.

“Saya telah membuat sedikit kajian mengenai beberapa parti politik yang bertanding dan saya harap pada hari ini saya membuat pilihan yang tepat”, katanya kepada Utusan Sarawak di Pusat mengundi, Dewan Serbaguna  Kampung Tanjung Parang, hari ini.

Sebaliknya, bagi Muhammad Munif Mundzir Sudin,18, dia turut meluahkan rasa malunya kerana pertama kali turun mengundi.

“Malu lah juga sebab ini pertama kali saya datang mengundi, selama ini hanya tengok ibu dan ayah pergi mengundi dan hari ini giliran saya pula.

“Tambahan pula, saya didorong oleh ibu saya untuk pergi mengundi, rugi katanya kalau tidak mengundi. Jadi saya ikutkan sahaja”, katanya.

Oleh NICKELYSON LAKUN

See author's posts


Perluaskan penanaman, pengeluaran musang king

LIMBANG: Selain durian kampung, Jabatan Pertanian Bahagian (JPB) juga menambah pokok musang king jenis baharu dengan mengagihkan sekitar 60 ribu pokok di bawah Program Tabung Fasilitasi Pertanian (AFF) sejak 2019 dan 2020 di Limbang dan Lawas (30 ribu pokok).

Ini berdasarkan permintaan permintaan tinggi terhadap buah durian di negara China.

Menteri Muda Permodenan Pertanian, Tanah Adat dan Pembangunan Wilayah, Datuk Dr Abdul Rahman Ismail berkata, Limbang terkenal dengan pengeluaran durian tempatan (kampung) dan pada masa ini terdapat kira-kira 60 ribu pokok durian kampung matang di bahagian Limbang.

Seterusnya kerajaan Sarawak memperluaskan penanaman dan pengeluaran durian tempatan dan musang king sekali gus memberikan pilihan untuk pelanggan sama ada membeli durian kampung atau musang king yang mempunyai pasaran besar di negara China.

Dr AbduL Rahman yang juga Ahli Dewan Undangan Negeri (ADUN) Bukit Kota Limbang menyatakan demikian ketika melawat kebun kelapa pandan milik Pemanca Leong Boon Ming di Limpaki dan Projek Pertanian Berkelompok di Kampung Sibukang kelmarin.

Turut mengiringi beliau, Pegawai Pertanian Bahagian (Pembangunan), Jakaria Rambli.

Selain durian, JPB turut menumpukan beberapa tanaman bagi menyokong peranan kemudahan Pusat Pengumpulan, Pemprosesan dan Pembungkusan (CPPC) di Limbang dan Lawas.

CPPC ini akan berperanan mengumpul memproses dan membungkus untuk tujuan eksport.

“Kita sudah mengenalpasti tanaman durian, nangka madu, kelapa pandan dan nanas untuk diperluaskan,”ujarnya

Selain itu, pada 2019, JPB memberi bantuan kepada 50 petani dan keluasan kawasan satu hektar bagi setiap petani selain pemberian input termasuk benih.

Malahan pada 2020, seramai 30 peserta telah diberi bantuan.

Tahun ini, JPB menyasarkan untuk membantu 20 peserta melalui program Jabatan Pertanian.

Oleh ADENG EDRUS

See author's posts


Google bayar saman AS$118 juta

NEW YORK: Google berkata pada Ahad lalu bahawa ia ‘sangat gembira’ untuk menyelesaikan, tanpa pengakuan melakukan kesalahan dalam tuntutan mahkamah berhubung tindakan kelas yang berhujah bahawa ia membayar rendah pekerja wanita dan memberikan mereka jawatan yang lebih rendah.

Penyelesaian AS$118 juta itu meliputi kira-kira 15,500 pekerja wanita yang telah bekerja untuk syarikat itu di California sejak September 2013, kata firma guaman Lieff Cabraser Heimann & Bernstein LLP dan Altshuler Berzon LLP dalam satu kenyataan yang dikeluarkan pada malam Jumaat lalu.

Syarikat itu juga bersetuju untuk pihak ketiga menganalisis amalan pengambilan dan pampasannya sebagai sebahagian daripada penyelesaian.

Dalam satu kenyataan, Google berkata, bahawa “walaupun kami sangat percaya pada ekuiti dasar dan amalan kami, selepas hampir lima tahun litigasi, kedua-dua pihak bersetuju bahawa penyelesaian perkara itu, tanpa sebarang pengakuan atau penemuan, adalah demi kepentingan terbaik. semua orang, dan kami amat berbesar hati untuk mencapai persetujuan ini.”

Pada 2017, beberapa bekas pekerja Google menyaman syarikat itu di Mahkamah San Francisco, menuduhnya membayar wanita kurang daripada lelaki untuk jawatan yang setara dan memberikan wanita jawatan lebih rendah daripada lelaki yang mempunyai pengalaman serupa kerana mereka sebelum ini memperoleh gaji yang lebih kecil.

Menurut salinan perjanjian yang dikeluarkan oleh firma undang-undang, “Google menafikan semua dakwaan dalam tuntutan mahkamah dan mengekalkan bahawa ia telah mematuhi sepenuhnya semua undang-undang, peraturan dan peraturan yang berkenaan pada setiap masa.”

Seorang hakim masih perlu meluluskan perjanjian itu, kata dua firma guaman untuk plaintif.

Google sebelum ini bersetuju untuk membayar AS$3.8 juta kepada Jabatan Buruh Amerika Syarikat (AS) atas tuduhan melakukan diskriminasi wanita dan Asia pada 2021. -AFP

See author's posts


PM ajak semua ahli politik sokong Belanjawan 2021

KUALA LUMPUR: Perdana Menteri mengajak semua Ahli Parlimen mengetepikan perbezaan politik bagi menyokong Belanjawan 2021 kerana pelbagai peruntukan disediakan dalam menghadapi Covid-19 demi kepentingan rakyat dan memulihkan ekonomi negara.

Tan Sri Muhyiddin Yassin berkata, satu bentuk persefahaman boleh dirangka dalam kalangan Ahli Parlimen untuk membolehkan belanjawan yang akan dibentang pada 6 November itu diluluskan dengan sokongan Ahli Parlimen kerajaan dan pembangkang.

“Marilah kita letakkan kepentingan rakyat mengatasi segala kepentingan lain. InsyaAllah, dalam belanjawan yang akan dibentangkan nanti, kerajaan akan mengumumkan inisiatif-inisiatif yang bakal meringankan beban yang ditanggung oleh saudara dan saudari sekalian dalam menghadapi zaman yang sukar ini,” katanya dalam perutusan khas mengenai situasi Covid-19 di sini semalam.

Perutusan berkenaan disiarkan secara langsung menerusi saluran televisyen termasuk Bernama TV dan Radio Televisyen Malaysia (RTM).

Beliau juga memberi jaminan bahawa kerajaan Perikatan Nasional (PN) akan terus mencari jalan terbaik untuk mengurus krisis besar yang sedang negara hadapi pada masa ini.

“Matlamat kita hanyalah satu iaitu untuk menang dalam melawan Covid-19 dan memastikan keselamatan dan kebajikan rakyat sentiasa terbela,” katanya.

Dalam pada itu, Muhyiddin berkata kerajaan memandang serius peningkatan mendadak kes Covid-19 dalam negara ketika ini dan kesannya kepada rakyat, ekonomi dan barisan hadapan.

Katanya, dalam mengurus gelombang ketiga pandemik itu, kerajaan mengambil pendekatan mengimbangi antara kepentingan melindungi nyawa rakyat dan keperluan menjamin kelangsungan hidup rakyat.

Ia tegasnya dengan memperketatkan prosedur operasi standard (SOP) bagi kegiatan sosial, pendidikan, keagamaan, sukan dan lain-lain untuk mengurangkan pergerakan orang ramai dan memutuskan rantaian jangkitan.

“Tetapi pada masa yang sama, kita benarkan kegiatan ekonomi untuk diteruskan tertakluk kepada pematuhan SOP yang ketat untuk memastikan perniagaan dan industri terus beroperasi,” kata beliau.

Beliau turut memperincikan perkembangan situasi semasa Covid-19 yang menurutnya dalam tempoh sebulan lepas, hampir 20,000 kes positif baharu dicatatkan berbanding 10,576 kes dalam tempoh enam bulan sebelumnya.

Katanya, jumlah keseluruhan kes positif setakat Jumaat lepas ialah 30,090 kes dengan 246 kematian dan Sabah mencatatkan jumlah kes tertinggi iaitu 13,701 kes.

“Negeri-negeri lain yang mencatatkan lebih satu ribu kes ialah Selangor (4,360 kes), Kuala Lumpur (2,991 kes), Kedah (2,080 kes) dan Negeri Sembilan (1,516 kes).

“Peta negeri Sabah dan Selangor menunjukkan hampir keseluruhan kawasan telah menjadi merah, negeri-negeri yang dahulunya berstatus hijau seperti Perak, Negeri Sembilan dan Melaka telah menjadi kuning dan sebahagian kawasan telah bertukar menjadi merah,” katanya.

Beliau turut berkata, peningkatan mendadak kes Covid-19 telah memberi tekanan kepada barisan hadapan negara dengan di Sabah sahaja lebih 300 petugas barisan hadapan telah dijangkiti dan lebih 1,200 petugas dikuarantin.

Katanya, ia termasuk anggota polis yang terkena jangkitan dan setakat ini hampir 11,000 anggota terpaksa dikuarantin dan keadaan ini menambah kekangan pasukan polis terutamanya bagi mereka yang bertugas di barisan hadapan. – Bernama

See author's posts


Jalan raya Projek JiwaMurni murah – Masing

KUCHING: Timbalan Ketua Menteri, Tan Sri Dr James Masing berasa bersyukur kerana jalan raya di bawah Projek Jiwa Murni termasuk penaiktarafan jalan adalah lebih murah sekali gus mampu menghubungkan penduduk di Belaga untuk sampai ke Bintulu.

Ini kerana sebelum ini, katanya penduduk di kawasan Belaga amat sukar untuk mendapat akses jalan yang sempurna selepas Empangan Bakun dibina.

“Tidak ada jalan raya yang dibina dari empangan Bakun ke Belaga sehinggga kita memohon daripada kementerian Pertahanan untuk membina jalan raya dalam Projek Jiwa Murni,” tegas beliau.

Selepas beberapa tahun, Masing berkata jalan raya di bawah projek Jiwa Murni terbabit rosak kerana lori balak dan semasa Ketua Menteri, Datuk Patinggi Abang Joahri Tun Openg  melawat Belaga dua tahun lepas, satu permintaan dibuat untuk diberi peruntukan bagi menaiktaraf jalan raya itu kepada ‘Standard R1’.

Oleh demikian, tegas beliau lagi jalan raya berkenaan sememangnya telah memberi satu kebaikan kepada penduduk di kawasan pedalaman.

“Jadi, janganlah memburukkan nama baik orang yang menolong penduduk di kawasan pedalaman,” katanya.

Dalam pada itu, Masing berkata Kerajaan Sarawak tidak memperuntukkan dana atau melantik kontraktor untuk membina jalan raya di bawah Projek Jiwa Murni kerana projek itu adalah di bawah Kerajaan Persekutuan.

Beliau berkata, Kerajaan Sarawak cuma membenarkan Kerajaan Persekutuan bagi memberi akses jalan raya ke kawasan pedalaman menggunakan tanah hak milik Sarawak.

“Ini bukan wang Kerajaan Sarawak. Kenapa kita hendak menolak bantuan ini? Jika Kerajaan Persekutuan hendak membina jalan raya ini kerana kita tidak ada dana, biarlah mereka membinanya. Apa masalahnya,” soal Masing lagi.

Oleh Connie Chieng

See author's posts


Pembayaran interim sehingga RM1,000

KUALA LUMPUR: Ahli Kumpulan Wang Simpanan Pekerja (KWSP) yang memohon kemudahan i-Sinar bagi Kategori 2 akan menerima pembayaran interim sehingga RM1,000 daripada jumlah yang dimohon, mulai 26 Januari 2021.

Dalam kenyataan semalam, dana persaraan itu menyatakan bahawa pembayaran itu bertujuan membantu mengurangkan beban kewangan ahli akibat peningkatan jumlah kes Covid-19 serta bencana banjir yang berlaku di beberapa negeri.

Ini juga bagi membantu ahli memenuhi keperluan asas sementara menunggu kelulusan proses permohonan mereka oleh pihak KWSP.

“Bagi mempercepat dan mempermudah pembayaran wang interim tersebut, KWSP hanya memerlukan ahli membuat pengisytiharan kendiri serta memuat naik dokumen sokongan di laman i-Sinar Online iaitu isinar.kwsp.gov.my.

“Proses ini diperlukan untuk melindungi simpanan ahli daripada sebarang penipuan atau aktiviti scam,” katanya.

Menurut KWSP, pembayaran interim bagi mereka yang sudah memuat naik dokumen sokongan, akan bermula dari 26 Januari 2021 manakala pembayaran untuk permohonan baharu yang masih belum memuatnaik dokumen sokongan yang relevan akan diproses dalam masa tujuh hari dari tarikh permohonan diterima.

“Setelah permohonan ahli disahkan dan diluluskan, KWSP akan meneruskan pembayaran jumlah seperti dimohon, setelah ditolak jumlah pembayaran interim tersebut.

“Sekiranya pengisytiharan kendiri didapati tidak benar atau tidak disokong oleh dokumen dimuat naik, KWSP berhak menghentikan pembayaran seterusnya,” katanya. – Bernama

See author's posts


PKPB DILANJUTKAN HINGGA 17 MEI

KUCHING: Jawatankuasa Pengurusan Bencana Negeri (JPBN) Sarawak telah memutuskan untuk melanjutkan tempoh Perintah Kawalan Pergerakan Bersyarat (PKPB) mulai esok sehingga 17 Mei depan.

Katanya, keputusan itu dibuat setelah melihat dan menilai situasi kes positif di Sarawak yang masih tinggi.

“JPBN telah meluluskan Prosedur Operasi Standard (SOP) yang dicadangkan oleh Jawatankuasa Pengurusan Bencana Bahagian (JPBB) Kuching, Miri, Betong, Bintulu, Sarikei dan Kapit.

“Selain itu, JPBN telah mengambil keputusan untuk melanjutkan PKPB di Sarawak mulai 27 April hingga 17 Mei 2021.

Katanya, maklumat lengkap berhubung dengan SOP ini akan dipaparkan di laman web Majlis Keselamatan Negara (MKN).

Oleh JEAKQLEYN YACHO

See author's posts


UNIMAS rekod 51,986 graduan dari 52 negara sejak 1997

KUCHING: Majlis Konvokesyen Universiti Malaysia Sarawak (UNIMAS) Ke-26 akan menyaksikan 3,972 graduan menerima skrol ijazah masing-masing yang diadakan mulai 31 Oktober hingga 3 November.

Naib Canselor UNIMAS, Prof Datuk Dr Mohamad Kadim Suaidi berkata daripada jumlah itu, 3,404 akan menerima ijazah sarjana muda, ijazah sarjana dan doktor falsafah (526) dan diploma lepasan ijazah dalam pendidikan tinggi (42).

Setakat ini, UNIMAS merekodkan 51,986 graduan dari 52 negara di seluruh dunia sejak majlis konvokesyen pertama pada 1997.

Beliau berkata demikian selepas mengadakan kunjungan hormat terhadap Yang di-Pertua Negeri Sarawak, Tun Pehin Sri Abdul Taib Mahmud di sini pada Selasa, bagi menjemput merasmikan istiadat konvokesyen itu.

Premier Sarawak, Datuk Patinggi Tan Sri Abang Johari Tun Openg dijadual akan menghadiri majlis pada hari kedua, manakala Timbalan Premier Sarawak Datuk Amar Douglas Uggah Embas dijadual menghadiri hari ketiga konvokesyen.

Pada masa sama, Mohamad Kadim berkata, konvokesyen kali ini turut menyaksikan 38 pelajar program perubatan tamat pengajian dan layak menerima ijazah.

“Mereka ini merupakan anak-anak Sarawak yang mana ini merupakan satu usahasama antara UNIMAS, Yayasan Sarawak dan juga Kerajaan Negeri bagi menangani isu-isu kekurangan pegawai perubatan,” jelasnya.

Tahun ini adalah kumpulan pertama yang menamatkan pengajian dan telah memulakan pengajian sejak 2017.

See author's posts


JBPM Simunjan lakukan operasi sanitasi

SIMUNJAN: Jabatan Bomba Dan Penyelamat Malaysia (JBPM) Simunjan melakukan operasi sanitasi awam di tiga premis makanan di Pekan Simunjan, semalam.

Tiga lokasi premis yang dinyahcemar ialah Gerai Baru Majlis Daerah Simunjan, Medan Selera Simunjan dan Market Lama Majlis Daerah Simunjan.

Tujuan operasi tersebut diadakan adalah sebagai langkah berjaga-jaga dan pencegahan penularan wabak Covid-19 di Daerah Simunjan.

Operasi sanitasi awam yang dilakukan itu sekaligus dapat memberi keyakinan kepada pengusaha gerai makan, penduduk tempatan dan pengunjung dari luar kawasan Simunjan untuk menjamu selera di gerai tersebut.

See author's posts


Anugerah berterusan pacu landskap pasaran modal hari ini

KUCHING: Anugerah berterusan merupakan testimoni peranan Pusat Pembangunan Kemahiran Sarawak (PPKS) atau Sarawak Skills sebagai pihak berkepentingan dalam mentransformasilkan landskap ekonomi, pendidikan dan digital Sarawak.

Anugerah berprestij baru-baru ini yang dikurniakan kepada Sarawak Skills, termasuk Pengarah Eksekutifnya, Hallman Sabri, merupakan bukti jelas terhadap peranan dan sumbangan Sarawak Skills sebagai pemegang kepentingan dalam transformasi ekonomi, pendidikan Sarawak dan landskap digital.

Penyampaian anugerah telah diadakan pada minggu ketiga Oktober di Cyberjaya dan Kuala Lumpur. Pada 18 Oktober 2022, Hallman Sabri dan Pengerusi Persekutuan Pusat Pembangunan Kemahiran Malaysia (FMSDC) Hilmy Othman telah menerima Anugerah Komuniti Sumbangan kepada Sumber Manusia (HR) 2022 (sebahagian daripada Anugerah HRD Asia 2022) semasa majlis anugerah di Universiti Cyberjaya.

Anugerah yang disampaikan oleh Pengerusi Jawatankuasa Anugerah HRD Asia (dan bekas Menteri Kerja Raya, Menteri yang bertanggungjawab bagi Pihak Berkuasa Elektrik dan Air, Kerajaan Bahrain), Tuan Yang Terutama Jurutera Fahmi Ali Al Jowder, mengiktiraf kesungguhan, Hallman.

Usaha membangunkan kepakaran modal insan melalui rangka kerja pembangunan kemahiran nasional, sekali gus memudahkan usaha murni Pembangunan Bakat di Sarawak, dan Malaysia secara keseluruhan.

Menurut Hallman, dengan rakan kongsi teknologi yang terdiri daripada pakar industri dan pengamal dari Malaysia dan luar negara, industri di Sarawak akan mempunyai akses yang tersedia dan mendapat manfaat daripada teknologi terkini.

“Perkembangan yang menarik ini akan memudahkan inisiatif strategik organisasi, terutamanya dalam bidang seperti meningkatkan produktiviti, pengurusan kos dan memupuk inovasi. Ini akan memberi sumbangan besar kepada transformasi berterusan enam sektor utama Sarawak (enjin pertumbuhan utama) selaras dengan Strategi Pembangunan Pasca Covid-19 Sarawak 2030 (PCDS 2030), “katanya.

See author's posts


Keputusan kerusi Baram mungkin tidak dapat diumum malam ini

MARUDI : Keputusan Pilihan Raya Umum Ke-15 (PRU15) bagi kerusi Parlimen P.220 Baram mungkin tidak dapat diumumkan malam ini memandangkan 13 pasukan petugas Suruhanjaya Pilihan Raya

(SPR) tidak dapat ke lokasi.

Ini berikutan helikopter yang mereka dinaiki tidak dapat mendarat di beberapa lokasi pusat mengundi di Hulu Baram kerana cuaca berkabus tebal.

Helikopter membawa petugas itu terpaksa berpatah balik.

Sehubungan itu, Pengawai Pengurus Pilihan Raya P.220 Baram, Belayong anak Pok berkata pihak SPR di ibu pejabatnya di Putrajaya sedang bermesyuarat untuk mencari penyelesaian.

Katanya, semua helikopter yang sepatutnya membawa petugas ke pusat penggundian di beberapa lokasi pagi tadi diarah patah balik ke pengakalan di Miri.

Bagaimanapun jelas Belayong, bagi petugas SPR yang telah pergi semalam akan membawa balik peti undi seperti biasa selepas pengundian dijalankan hari ini.

Katanya, pusat mengundi yang terjejas teruk akibat berkabus tebal ialah Lio Mato, Long Moh dan Mekaba dan pihak petugas SPR masih menunggu arahan seterusnya.

Dalam pada itu menurut salah seorang petugas SPR yang enggan namanya didedahkan beliau bertugas di pusat pengundian di Lio Mato.

“Sejak semalam helikopter yang kami dinaiki tidak dapat mendarat dan berpatah balik sebanyak tiga kali ekoran keadaan cuaca yang tidak mengizinkan..

Oleh JIKU JUGUONG

See author's posts


Polymyxins disenarai sebagai bahan terlarang dalam semua produk ubat veterinar

KUALA LUMPUR: Kementerian Kesihatan Malaysia (KKM) bersetuju menyenaraikan semua polymyxins sebagai bahan terlarang dalam semua produk ubat veterinar bagi semua spesies sasaran, kecuali produk ubat veterinar yang mengandungi Polymyxin B dalam bentuk sediaan topikal.

Ketua Pengarah Kesihatan Tan Sri Dr Noor Hisham Abdullah berkata keputusan itu, yang dicapai dalam Mesyuarat Pihak Berkuasa Kawalan Dadah (PBKD) kali ke-381 yang bersidang pada 2 Februari lepas, merupakan langkah mengurangkan risiko kerintangan antimikrobial (AMR) terhadap polymyxins.

“Polymyxin khususnya Polymyxin E (Colistin) mempunyai potensi untuk disalahguna dalam makanan haiwan sebagai agen growth promoter. Penggunaan Polymyxin E (Colistin) secara berleluasa boleh menyumbang kepada kerintangan antimikrobial (Antimicrobial Resistance, AMR),” katanya dalam kenyataan di sini, hari ini.

Sehubungan itu katanya, mesyuarat PBKD turut bersetuju agar pembatalan pendaftaran produk ubat veterinar berdaftar yang mengandungi Polymyxin E (Colistin) berkuat kuasa serta-merta.

Beliau berkata pengilangan, pengimportan dan pembekalan produk juga tidak dibenarkan serta-merta, manakala Pemegang Pendaftaran Produk dibenarkan untuk menghabiskan stok sedia ada di pasaran dalam tempoh tiga bulan dari tarikh surat pembatalan produk.

“Mesyuarat PBKD juga bersetuju dengan keputusan untuk tidak mempertimbangkan permohonan pendaftaran semula bagi produk ubat veterinar yang mengandungi polymyxins (kecuali polymyxin B dalam bentuk sediaan topikal) berkuat kuasa serta-merta,” katanya.

Polymyxins (seperti Polymyxin E (Colistin) dan Polymyxin B) telah dikategorikan sebagai Critically Important Antimicrobials oleh pihak World Health Organization (WHO) berdasarkan Annex 1 Penerbitan WHO Critically Important Antimicrobials for Human Medicine.

“Polymyxins turut dikategorikan sebagai highest priority berdasarkan Table 2: Prioritization of antimicrobials categorized as “Critically Important” in human medicine kerana telah menepati kesemua faktor keutamaan,” kata Dr Noor Hisham. – Bernama

See author's posts